[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.10.2005

SEC(2005) 1240 τελικό

Σχέδιο

ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ (ΕΚ, Ευρατόμ)

ο οποίος τροποποιεί τον κανονισμό (ΕΚ, Ευρατόμ) αριθ. 2342/2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικό

Στις 30 Μαΐου 2005, η Επιτροπή ενέκρινε την πρόταση για την αναθεώρηση του Δημοσιονομικού Κανονισμού. Με την ευκαιρία αυτή, η Επιτροπή επισήμανε ότι δεν θα ήταν ενδεδειγμένο να συμπεριληφθούν και άλλα θέματα, όπως η απλοποίηση των μικρού ύψους προσκλήσεων υποβολής προσφορών στον τομέα της εξωτερικής βοήθειας, στην εν εξελίξει τότε επισπευσμένη αναθεώρηση των κανόνων εφαρμογής του Δημοσιονομικού Κανονισμού (ΔΚ), έτσι ώστε να μην καθυστερήσει η έγκρισή της, δεδομένου ότι οι διοργανικές διαβουλεύσεις είχαν ήδη ολοκληρωθεί. Πάντως, η Επιτροπή ανέλαβε να επανεξετάσει το ζήτημα αυτό κατά την προσεχή αναθεώρηση των Κανόνων Εφαρμογής (ΚΕ), έτσι ώστε οι αλλαγές να μπορέσουν να ενσωματωθούν το ταχύτερο δυνατόν.

Με αυτά τα δεδομένα, το παρόν σχέδιο κανονισμού για την αναθεώρηση των κανόνων εφαρμογής του Δημοσιονομικού Κανονισμού ασχολείται με τεχνικού χαρακτήρα τροποποιήσεις, οι οποίες μπορούν να ενσωματωθούν στον ισχύοντα Δημοσιονομικό Κανονισμό, όπως είχε ζητήσει η Επιτροπή κατά τη σύνοδό της 3ης Μαΐου. Οι τροποποιήσεις αυτές αποσκοπούν κυρίως στην περαιτέρω απλοποίηση των διοικητικών διαδικασιών των θεσμικών οργάνων, των οικονομικών παραγόντων και των αποδεκτών των επιχορηγήσεων, ιδίως στον τομέα των εξωτερικών ενεργειών, ενώ παράλληλα διατηρούν το υψηλό επίπεδο προστασίας των οικονομικών συμφερόντων των Κοινοτήτων με γνώμονα τους εκάστοτε κινδύνους.

2. Τροποποιήσεις που κρίνονται αναγκαίες

2.1. Αρχές του προϋπολογισμού

Σύμφωνα με την αρχή της ενότητας , η Επιτροπή πρέπει να ενημερώνει την αρμόδια για τον προϋπολογισμό αρχή έως την 15η Απριλίου σχετικά με την ακύρωση των πιστώσεων που μεταφέρονται από το ένα οικονομικό έτος στο άλλο και οι οποίες δεν έχουν δεσμευθεί έως την 31η Μαρτίου. Η προθεσμία της 15ης Απριλίου αποδείχθηκε υπερβολικά αυστηρή και θα πρέπει να αντικατασταθεί με αυτή της 15ης Μαΐου (άρθρο 6).

Όσον αφορά την αρχή της ετήσιας διάρκειας , και για τους σκοπούς της εφαρμογής των δωδεκατημορίων, θα πρέπει να διευκρινισθεί ότι ως μέγιστο ύψος των κατανεμημένων πιστώσεων του προηγούμενου οικονομικού έτους θα πρέπει να νοείται το ύψος των πιστώσεων κατά την έννοια του άρθρου 5 του ΔΚ, μετά τις μεταβολές λόγω των μεταφορών κατά τη διάρκεια εκείνου του οικονομικού έτους (άρθρο 6α).

Σε σχέση με την αρχή της ενιαίας νομισματικής μονάδας , θα πρέπει να διευκρινισθεί ότι οι κανόνες που διέπουν τις συναλλαγματικές ισοτιμίες μεταξύ ευρώ και λοιπών νομισμάτων, και οι οποίοι περιλαμβάνονται στα άρθρα 7 και 8 των ΚΕ, ισχύουν μόνο για τις μετατροπές που πραγματοποιούνται από τους διατάκτες, και όχι για τις μετατροπές από τους αντισυμβαλλόμενους ή τους δικαιούχους βάσει των συγκεκριμένων κανόνων των συμβάσεων ή των συμφωνιών επιχορήγησης. Για λόγους αποδοτικότητας και απλοποίησης, ο διατάκτης της Επιτροπής θα πρέπει να καθορίζει τις μηνιαίες συναλλαγματικές ισοτιμίες του ευρώ προς χρήση από τους υπολόγους (άρθρο 7 παρ. 3 των ΚΕ), διότι η αρμοδιότητα αυτή εμπίπτει αυστηρά στην υποχρέωσή του να καταρτίζει και να παρουσιάζει τους λογαριασμούς δυνάμει του άρθρου 61 παρ. 1 του ΔΚ. Ακόμη, και για λόγους διαφάνειας και ίσης μεταχείρισης των υπαλλήλων της Κοινότητας, στο άρθρο 8 τίθεται ένας κανόνας για τις συναλλαγματικές ισοτιμίες κατά την καταβολή δαπανών προσωπικού σε νόμισμα άλλο από το ευρώ.

Όσον αφορά την αρχή της χρηστής δημοσιονομικής διαχείρισης , θα πρέπει να αποσαφηνισθεί το περιεχόμενο της εκ των προτέρων αξιολόγησης, ενώ η εμβέλεια της εκ των προτέρων, της ενδιάμεσης και της εκ των υστέρων αξιολόγησης θα πρέπει να αποκτήσει σαφέστερους στόχους, με τη δέουσα συνεκτίμηση της αρχής της αναλογικότητας. Οι προτεραιότητες της αξιολόγησης θα πρέπει, λοιπόν, να αναδιατυπωθούν, έτσι ώστε να εστιασθούν σε προτάσεις με πραγματική επίδραση στις επιχειρήσεις και στους πολίτες. Ακόμη, ενδείκνυται να συμπεριληφθούν στην αξιολόγηση τα πειραματικά σχέδια και οι προπαρασκευαστικές ενέργειες που προτείνεται να συνεχισθούν ως προγράμματα. Επιπλέον δε, οσάκις σχέδια ή ενέργειες υπόκεινται ήδη σε αξιολόγηση (π.χ. καθήκοντα επιμερισμένα μεταξύ Επιτροπής και κρατών μελών), η αξιολόγηση αυτή δεν θα πρέπει να επαναλαμβάνεται (άρθρο 21).

2.2. Ο υπόλογος

Μετά την καθιέρωση της αυτοτέλειας των οικονομικών ετών, την 1η Ιανουαρίου 2005, και καθώς τα λογιστικά δεδομένα είναι διαθέσιμα ανά πάσα στιγμή στο σύστημα πληροφορικής, είναι περισσότερο λογικό και ταχύ να καταρτίζεται ο ισολογισμός του καθολικού την ημέρα κατά την οποία παύει η αποστολή του υπολόγου. Εάν τούτο συμβαίνει στις 31 Δεκεμβρίου, ο ισολογισμός του καθολικού θα μπορούσε να καταρτίζεται την ίδια ημέρα χωρίς να αναμένεται η οριστικοποίηση των προσωρινών λογαριασμών (άρθρο 56).

Για να γίνει η ευθύνη του υπολόγου για τη διαχείριση του ταμείου αποτελεσματικότερη, αυτός θα πρέπει να είναι εξουσιοδοτημένος να γνωστοποιεί στα χρηματοπιστωτικά ιδρύματα στα οποία έχει ανοίξει λογαριασμούς το ονοματεπώνυμο και το δείγμα υπογραφής των υπαλλήλων που είναι εξουσιοδοτημένοι να υπογράφουν τραπεζικές πράξεις (άρθρο 60).

Το άρθρο 64 χρειάζεται να αναπροσαρμοσθεί έτσι ώστε να λαμβάνεται υπόψη η εξέλιξη των φακέλων τρίτων τους οποίους διαχειρίζεται ο υπόλογος και οι συνεργάτες του, οπότε θα μπορεί ανά πάσα στιγμή να πιστοποιεί την οικονομική θέση των τρίτων με τους οποίους η Επιτροπή συναλλάσσεται ή πραγματοποιεί δαπάνες.

2.3. Πάγιες προκαταβολές

Το μέγιστο ποσό που μπορεί να καταβάλλεται από τον υπόλογο πάγιων προκαταβολών, οσάκις οι πληρωμές μέσω διαδικασιών του προϋπολογισμού είναι εκ των πραγμάτων αδύνατες ή λιγότερο αποτελεσματικές, θα πρέπει να αυξηθεί λελογισμένα. Ταυτόχρονα, ο υπόλογος θα πρέπει να είναι εξουσιοδοτημένος να διατυπώνει λεπτομερείς οδηγίες σχετικά με τα μέσα πληρωμής που θα μπορούν να χρησιμοποιηθούν από τον υπόλογο παγίων προκαταβολών (άρθρο 67).

2.4. Ευθύνη των δημοσιονομικών παραγόντων

Η διάταξη που διέπει την επιβεβαίωση των οδηγιών που λαμβάνονται από έναν διατάκτη κύριας ή δευτερεύουσας μεταβίβασης αρμοδιοτήτων θα πρέπει να ευθυγραμμισθεί με το άρθρο 21α του Κανονισμού Υπηρεσιακής Κατάστασης. Οσάκις μια εντολή επιβεβαιώνεται, ο διατάκτης κύριας ή δευτερεύουσας μεταβίβασης θα πρέπει να έχει και το δικαίωμα να μην την εκτελέσει εφόσον είναι προδήλως παράνομη (άρθρο 73).

2.5. Είσπραξη οφειλών

Οι κανόνες για την είσπραξη των απαιτήσεων θα πρέπει να αποσαφηνισθούν και να ενισχυθούν, έτσι ώστε να ληφθεί υπόψη η πρόσφατη νομολογία και να βελτιωθεί η διαφύλαξη των οικονομικών συμφερόντων των Κοινοτήτων.

Η είσπραξη μέσω συμψηφισμού πρέπει να αναπροσαρμοσθεί (άρθρο 83). Λόγω των συμπληρωματικών ρόλων του διατάκτη και του υπολόγου στη διαδικασία είσπραξης, είναι δικαιολογημένο να προβλέπεται διαβούλευση μεταξύ τους πριν από κάθε συμψηφισμό. Τούτο δεν επηρεάζει την αρμοδιότητα του υπολόγου να προβαίνει στον συμψηφισμό εφόσον ικανοποιούνται οι σχετικοί όροι, αλλά θα ήταν χρήσιμο, π.χ. για να πιστοποιείται η ταυτότητα του οφειλέτη/πιστωτή οσάκις εμπλέκονται περισσότεροι από έναν πιστωτές. Η είσπραξη μέσω συμψηφισμού πριν από την εκπνοή της προθεσμίας εντός της οποίας ο οφειλέτης απαλλάσσεται των τόκων εφόσον εξοφλήσει την οφειλή του («περίοδος χάριτος») θα πρέπει να περιορισθεί μόνο στις περιπτώσεις όπου ο υπόλογος θεωρεί ότι διακυβεύονται τα οικονομικά συμφέροντα της Κοινότητας.

Η διάταξη σχετικά με τις τραπεζικές εγγυήσεις για πρόστιμα , τις περιοδικές πληρωμές χρηματικών ποινών και τις λοιπές κυρώσεις σε περίπτωση προσφυγής εκ μέρους του οφειλέτη, θα πρέπει να αναπροσαρμοσθεί (άρθρο 85α). Για να προστατεύονται τα οικονομικά συμφέροντα της Κοινότητας, είναι αναγκαίο να υπάρχει ένα ενιαίο σύστημα εγγυήσεων, το οποίο να διασφαλίζει μια απαίτηση της Κοινότητας σε περίπτωση προσφυγής κατά του προστίμου. Οι εγγυήσεις αυτές θα πρέπει να είναι ανεξάρτητες από την υποχρέωση που προβλέπεται στην εκάστοτε σύμβαση, καθώς και από την οικεία εθνική νομοθεσία. Τα θεσμικά όργανα θα έχουν έτσι τη δυνατότητα να ενεργοποιούν τις εγγυήσεις αυτές οσάκις τούτο θα κρίνεται αναγκαίο ή ενδεδειγμένο.

2.6. Πράξεις δαπανών

Το περιεχόμενο της απόφασης χρηματοδότησης , η οποία πρέπει να εκδίδεται πριν από κάθε δημοσιονομική και νομική δέσμευση για τις δαπάνες κατ’ εφαρμογή βασικής πράξης, θα πρέπει να διευκρινισθεί περαιτέρω (άρθρο 90). Για τις επιχορηγήσεις και τις δημόσιες συμβάσεις θα πρέπει να καταστεί σαφές ότι το πρόγραμμα εργασίας στο οποίο αναφέρεται το άρθρο 110 του ΔΚ αποτελεί απόφαση χρηματοδότησης υπό τον όρο ότι περιέχει ένα επαρκώς λεπτομερές πλαίσιο. Προς τούτο, η έννοια των «βασικών στοιχείων» μιας ενέργειας η οποία συνεπάγεται δαπάνες εις βάρος του προϋπολογισμού θα πρέπει να ορισθεί λεπτομερέστερα στους ΚΕ, έτσι ώστε να εξασφαλισθεί η ομοιόμορφη εφαρμογή και η ασφάλεια δικαίου για τους διατάκτες.

Για τους σκοπούς της εκ των προτέρων επαλήθευση ς με σκοπό την έγκριση δαπάνης, μια σειρά παρόμοιων μεμονωμένων πράξεων που έχουν σχέση με συνήθεις δαπάνες μισθοδοσίας, συντάξεων, επιστροφών εξόδων αποστολής και ιατρικών εξόδων είναι δυνατόν να θεωρηθούν από τον αρμόδιο διατάκτη ως ενιαία πράξη. Στην περίπτωση αυτή, ο διατάκτης, σύμφωνα με την αξιολόγηση κινδύνων που πραγματοποιεί, πρέπει να προβαίνει και στην κατάλληλη εκ των υστέρων επαλήθευση (άρθρο 47).

Για λόγους διοικητικής απλοποίησης, οι προθεσμίες πληρωμής για τις συμβάσεις και τις επιχορηγήσεις οι οποίες εξαρτώνται από την έγκριση έκθεσης ή πιστοποιητικού θα πρέπει να αναθεωρηθούν, έτσι ώστε να υπάρχει η βεβαιότητα ότι οι πληρωμές θα πραγματοποιούνται βάσει έγκρισης έκθεσης ή πιστοποιητικού. Ακόμη, η προθεσμία για έγκριση έκθεσης αναφερόμενης σε επιχορήγηση στην οποία εντάσσονται ενέργειες ιδιαίτερα περίπλοκες κατά την αξιολόγηση, θα πρέπει να ευθυγραμμισθεί με τις προθεσμίες που ισχύουν σήμερα για τις συμβάσεις περίπλοκων υπηρεσιών (άρθρο 106).

2.7. Δημόσιες συμβάσεις

Η διαχείριση των δημοσίων συμβάσεων με ύψος μικρότερο των κατώτατων ορίων στα οποία αναφέρεται η οδηγία 2004/18/ΕΚ θα πρέπει να διευκολυνθεί περαιτέρω. Τα κατώτατα όρια για τις συμβάσεις μικρού ύψους, τα οποία ισχύουν από το 1994, θα πρέπει να αναπροσαρμοσθούν προς τα άνω. Ακόμη, θα πρέπει να διευκρινισθεί ότι όλες οι συμβάσεις με ύψος μικρότερο ή ίσιο των 60.000 ευρώ είναι δυνατόν να ανατίθενται με διαδικασία με διαπραγμάτευση (άρθρο 129 και, κατά συνέπεια, άρθρα 119, 126, 128 και 146). Η αλλαγή αυτή θα καταστήσει τη διαχείριση των διαδικασιών σαφέστερη και απλούστερη, χωρίς να επηρεάζεται ο ανταγωνισμός, δεδομένου ότι η αναθέτουσα αρχή θα καλεί για υποβολή προσφορών τον ίδιο αριθμό υποψηφίων, τους οποίους και θα έχει προεπιλέξει.

Επιπρόσθετα, οι Κανόνες Εφαρμογής θα πρέπει να περιγράφουν ακριβέστερα τη διαδικασία που πρέπει να ακολουθείται για ορισμένες συμβάσεις έρευνας και ανάπτυξης και ορισμένες άλλες συμβάσεις υπηρεσιών με αντικείμενο τις ραδιοτηλεοπτικές εκπομπές, οι οποίες εξαιρούνται από το πεδίο εφαρμογής της οδηγίας 2004/18/ΕΚ. Υπό το πρίσμα της αρχής της διαφάνειας, οι συμβάσεις αυτές είναι δυνατόν να ανατίθενται με διαδικασία με διαπραγμάτευση αφού προηγηθεί δημοσίευση προκήρυξης διαγωνισμού (άρθρο 127).

Ο φόρτος τεκμηρίωσης θα πρέπει να ελαφρυνθεί περαιτέρω για τους οικονομικούς παράγοντες και τις διοικητικές υπηρεσίες των θεσμικών οργάνων, οπότε θα μειωθούν και οι δαπάνες διοικητικής λειτουργίας. Προς τούτο, για όλες τις συμβάσεις κάτω των κατώτατων ορίων της οδηγίας 2004/18/ΕΚ και στον τομέα των εξωτερικών ενεργειών, ανάλογα με την αξιολόγηση κινδύνων που θα πραγματοποιεί η αναθέτουσα αρχή, οι οικονομικοί παράγοντες θα πρέπει να είναι σε θέση να συμμετέχουν σε μια διαδικασία βάσει υπεύθυνης δήλωσης στην οποία θα αναφέρουν ότι δεν εμπίπτουν σε καμία από τις περιπτώσεις αποκλεισμού από τη διαδικασία ανάθεσης. Ωστόσο, και σύμφωνα με τις αρχές της εν λόγω οδηγίας, για να διαφυλάσσονται καλύτερα τα οικονομικά συμφέροντα των Κοινοτήτων στην περίπτωση συμβάσεων μεγάλου ύψους στον τομέα των εξωτερικών ενεργειών, ο οικονομικός παράγων στον οποίο πρόκειται να ανατεθεί η σύμβαση θα πρέπει να παρέχει στοιχεία που να επιβεβαιώνουν την αρχική του δήλωση (άρθρο 134). Για λόγους σαφήνειας, πρέπει να επισημανθεί ότι όλοι οι υποψήφιοι και προσφέροντες θα πρέπει πάντοτε να παρέχουν στοιχεία που να αποδεικνύουν ότι δεν εμπίπτουν σε καμία από τις περιπτώσεις αποκλεισμού από συμβάσεις που ανατίθενται από τα θεσμικά όργανα για δικό τους λογαριασμό και με ύψος μεγαλύτερο των κατώτατων ορίων της οδηγίας 2004/18/ΕΚ. Τέλος, οσάκις ένας υποψήφιος ή προσφέρων απαιτείται να παράσχει αποδεικτικά στοιχεία, η αναθέτουσα αρχή είναι δυνατόν να λάβει υπόψη της τα αποδεικτικά στοιχεία που ο εκάστοτε υποψήφιος ή προσφέρων είχε υποβάλει σε άλλη διαδικασία της ίδια αναθέτουσας αρχής, υπό τον όρο ότι δεν έχουν εκδοθεί πέραν των έξι μηνών παλαιότερα (άρθρο 134). Σχετικά με την τεχνική και οικονομική ικανότητα, η δυνατότητα να μην απαιτούνται αποδεικτικά στοιχεία για τις ικανότητες αυτές θα πρέπει να δίδεται για τις συμβάσεις που δεν υπερβαίνουν τα κατώτατα όρια για κάθε κατηγορία σύμβασης στον τομέα των εξωτερικών ενεργειών (άρθρο 135).

Με σκοπό την απλοποίηση της διαχείρισης των διαδικασιών ανάθεσης συμβάσεων από τα θεσμικά όργανα για δικό τους λογαριασμό, και με ύψος που δεν υπερβαίνει τα 60.000 ευρώ, στον δε τομέα της εξωτερικής βοήθειας συμβάσεων που ανατίθενται μετά από διαδικασία με διαπραγμάτευση ανταγωνιστικού χαρακτήρα ή βάσει μιας και μοναδικής προσφοράς, η αναθέτουσα αρχή θα πρέπει να έχει τη δυνατότητα να απλοποιεί το περιεχόμενο των εγγράφων του διαγωνισμού (άρθρο 130). Για να ελαφρυνθεί ο διοικητικός φόρτος, η εκτέλεση των συμβάσεων θα πρέπει να γίνει ευκολότερη, π.χ. με την παροχή της δυνατότητας να αναπροσαρμόζεται το ύψος των εγγυήσεων καλής εκτέλεσης (άρθρο 151) και με την απαίτηση εγγύησης στην περίπτωση προχρηματοδότησης προς δημόσιο φορέα (άρθρο 152), χωρίς ωστόσο να μειώνεται ο βαθμός προστασίας των οικονομικών συμφερόντων των Κοινοτήτων.

2.8. Επιχορηγήσεις

Ορισμένες διατάξεις στον τίτλο που αναφέρεται στις επιχορηγήσεις/επιδοτήσεις θα πρέπει να τροποποιηθούν με σκοπό την απλοποίηση των διαδικασιών των επιχορηγήσεων και των επιχορηγήσεων μικρού ύψους (ίσων ή μικρότερων των 25.000 ευρώ), σύμφωνα με τη γενική αρχή της αναλογικότητας που έχει ενταχθεί στη Συνθήκη ΕΚ.

Όσον αφορά την παροχή επιχορηγήσεων με σκοπό την ελάφρυνση του διοικητικού φόρτου, θα πρέπει να γίνει αποδεκτό ότι στην απόφαση επιχορήγησης θα μπορεί να τεκμηριώνεται η εκ του νόμου ή εκ των πραγμάτων μονοπωλιακή θέση του δικαιούχου.

Η πρόσβαση στην κοινοτική χρηματοδότηση θα πρέπει να διευκολυνθεί με την ενίσχυση της συγχρηματοδότησης σε είδος (άρθρο 172). Η έννοια των οργανισμών που επιδιώκουν στόχους γενικού κοινοτικού ενδιαφέροντος και είναι δυνατόν να λάβουν λειτουργικές επιχορηγήσεις χωρίς μείωση στην περίπτωση ανανέωσης, θα πρέπει να συμπεριλάβει και τους ευρωπαϊκούς οργανισμούς που ασχολούνται με την προώθηση της ιθαγένειας και της καινοτομίας (άρθρο 162).

Οι διαδικασίες θα πρέπει να απλοποιηθούν και αυτές. Οι εκπαιδευτικοί οργανισμοί – και όχι μόνο εκείνοι της δευτεροβάθμιας και της τριτοβάθμιας εκπαίδευσης – θα πρέπει να μην υπόκεινται πλέον σε επαλήθευση της οικονομικής τους ικανότητας (άρθρο 176), οι δε αιτούντες θα πρέπει να ενημερώνονται το ταχύτερο δυνατόν για την τυχόν απόρριψη των αιτήσεών τους (άρθρο 179). Οι αιτήσεις επιχορήγησης (άρθρο 173) και οι σχετικές συμβάσεις θα πρέπει να γίνουν ευκολότερες για τις επιχορηγήσεις μικρού ύψους (άρθρο 164). Η απαίτηση επισύναψης στην αίτηση και εξωτερικού λογιστικού ελέγχου θα πρέπει να ισχύει μόνο για τις επιχορηγήσεις με ύψος μεγαλύτερο των 750.000 ευρώ, για τις ενέργειες, και 100.000 για τις λειτουργικές επιχορηγήσεις.

Οι κανόνες περί εγγυήσεων προχρηματοδότησης θα πρέπει να ενισχυθούν, έτσι ώστε να προστατεύονται τα οικονομικά συμφέροντα της Κοινότητας, με εξασφάλιση καλύτερης αναλογικότητας προς τον εκάστοτε κίνδυνο. Έτσι, θα πρέπει να διευκρινισθεί ότι εγγύηση χρηματοδότησης απαιτείται για κάθε προχρηματοδότηση που υπερβαίνει το 80% του συνολικού ποσού της επιχορήγησης και τα 60.000 ευρώ, καθώς και ότι κατά κανόνα η εγγύηση θα πρέπει να καλύπτει ολόκληρο το ποσό της προχρηματοδότησης (άρθρο 182).

Για να λαμβάνονται υπόψη και τα δικαιώματα των λοιπών συνεισφερόντων, η εφαρμογή του κανόνα της μη προσπόρισης κέρδους , στην περίπτωση των λειτουργικών επιχορηγήσεων προς οργανισμούς που επιδιώκουν στόχους γενικού κοινοτικού ενδιαφέροντος, θα πρέπει να περιορίζεται στο ποσοστό συγχρηματοδότησης που αντιστοιχεί στην κοινοτική συνεισφορά στον εκάστοτε προϋπολογισμό λειτουργίας, εάν οι οργανισμοί αυτοί χρηματοδοτούνται και από δημόσιους φορείς από τους οποίους απαιτείται να εισπράττουν το ποσοστό επί των ετήσιων κερδών που αντιστοιχεί στη συνεισφορά τους. Για τις ανάγκες του υπολογισμού του προς ανάκτηση ποσού, το ποσοστό των συνεισφορών σε είδος στον προϋπολογισμό λειτουργίας θα πρέπει να μη λαμβάνονται υπόψη (άρθρο 165).

2.9. Λογιστική

Ο τίτλος που αναφέρεται στην παρουσίαση των λογαριασμών και στη λογιστική θα πρέπει να αναπροσαρμοσθεί για να ληφθεί υπόψη η υιοθέτηση από τον υπόλογο της Επιτροπής, τον Δεκέμβριο του 2004 και δυνάμει του άρθρου 133 του Δημοσιονομικού Κανονισμού, των λογιστικών κανόνων και μεθόδων και του εναρμονισμένου λογιστικού σχεδίου. Είναι αναγκαίο να απαλειφθούν οι διατάξεις του κειμένου των Κανόνων Εφαρμογής που είναι περιττές και είναι δυνατόν να δημιουργήσουν σύγχυση.

2.10. Συγκεκριμένοι τομείς πολιτικής στο μέρος ΙΙ του Δημοσιονομικού Κανονισμού

Το διαχειριστικό πλαίσιο των δημοσίων συμβάσεων στον τομέα των εξωτερικών ενεργειών θα πρέπει να απλοποιηθεί και να καταστεί αποδοτικότερο, με γνώμονα την έκθεση του Ελεγκτικού Συνεδρίου σχετικά με την αποκεντρωμένη διαχείριση. Πιο συγκεκριμένα, η διαδικασία με διαπραγμάτευση ανταγωνιστικού χαρακτήρα θα πρέπει να βελτιωθεί όπως για τις συμβάσεις μικρού ύψους, η δε διαδικασία με διαπραγμάτευση θα πρέπει να επιτρέπεται στην περίπτωση όπου η διαδικασία με διαπραγμάτευση ανταγωνιστικού χαρακτήρα αποβεί άγονη δύο φορές, καθώς και οσάκις αυτό συμβεί μία φορά και η διαδικασία με διαπραγμάτευση ανταγωνιστικού χαρακτήρα έπεται της ανεπιτυχούς εφαρμογής σύμβασης-πλαισίου (άρθρα 241, 242, 243, 244, 245).

Η δυνατότητα παραίτησης από την απαίτηση εγγύησης στην περίπτωση προχρηματοδότησης δημόσιου φορέα θα πρέπει να επιτρέπεται, η δε εγγύηση καλής εκτέλεσης θα πρέπει να απαιτείται μόνο εφόσον η σύμβαση έχει μεγάλο ύψος (άρθρο 250). Ακόμη, η προκήρυξη προκαταρκτικής ενημέρωσης θα πρέπει να δημοσιεύεται το ενωρίτερο δυνατόν, και όχι απαραίτητα πριν από την 31η Ιανουαρίου (άρθρο 240), ενώ η επιτροπή αξιολόγησης ή η αναθέτουσα αρχή θα πρέπει να έχουν το δικαίωμα να ζητούν από τους υποψήφιους και προσφέροντες διευκρινίσεις , όπως ισχύει και στην περίπτωση των συμβάσεων που ανατίθενται από τα θεσμικά όργανα για δικό τους λογαριασμό (άρθρο 252).

Από την εμπειρία προκύπτει ότι αρκετές διατάξεις των Κανόνων Εφαρμογής (τόκοι υπερημερίας, εγγυήσεις μισθωμάτων) εμποδίζουν τις αντιπροσωπείες σε τρίτες χώρες στην άσκηση των συνήθων δραστηριοτήτων τους. Είναι λοιπόν αναγκαίο να αναπροσαρμοσθούν οι Κανόνες Εφαρμογής για να ληφθούν υπόψη τα εμπόδια που δημιουργούνται από την εθνική νομοθεσία της εκάστοτε τρίτης χώρας (άρθρα 86, 106 και 126).

2.11. Ευρωπαϊκές υπηρεσίες

Ο κατάλογος των ευρωπαϊκών υπηρεσιών θα πρέπει να συμπληρωθεί για να ληφθεί υπόψη η απόφαση 2005/118/EΚ του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Ευρωπαϊκής Οικονομικής και Κοινωνικής Επιτροπής, της Επιτροπής των Περιφερειών και του Ευρωπαίου Διαμεσολαβητή, με την οποία ιδρύεται η Ευρωπαϊκή Σχολή Δημόσιας Διοίκησης, η οποία πρόκειται να υπαχθεί διοικητικά στην Υπηρεσία Επιλογής Προσωπικού των Ευρωπαϊκών Κοινοτήτων.

Σχέδιο

ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ (ΕΚ, Ευρατόμ)

ο οποίος τροποποιεί τον κανονισμό (ΕΚ, Ευρατόμ) αριθ. 2342/2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 183,

Μετά από διαβούλευση με το Ευρωπαϊκό Κοινοβούλιο, το Συμβούλιο, το Δικαστήριο των Ευρωπαϊκών Κοινοτήτων, το Ελεγκτικό Συνέδριο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών, τον Ευρωπαίο Διαμεσολαβητή και τον Ευρωπαίο Επόπτη Προστασίας Δεδομένων,

Εκτιμώντας τα εξής:

(1) Η υποχρέωση της Επιτροπής να ενημερώνει την αρμόδια για τον προϋπολοισμό αρχή έως την 15η Απριλίου σχετικά με την ακύρωση της μεταφοράς από το ένα οικονομικό έτος στο άλλο πιστώσεων οι οποίες δεν έχουν δεσμευθεί έως την 31η Μαρτίου αποδείχθηκε υπερβολικά αυστηρή, οπότε η σχετική προθεσμία προτείνεται να παραταθεί κατά έναν μήνα, έως την 15η Μαΐου.

(2) Θα πρέπει να διευκρινισθεί ότι, οσάκις πρόκειται να εφαρμοσθεί το καθεστώς των δωδεκατημορίων, το μέγιστο ύψος των εγγεγραμμένων πιστώσεων του προηγούμενου οικονομικού έτους πρέπει να νοείται επί των πιστώσεων του έτους αυτού μετά την αναπροσαρμογή λόγω μεταφοράς χρηματικών ποσών κατά τη διάρκεια αυτού του οικονομικού έτους.

(3) Θα πρέπει να καταστεί σαφές ότι οι κανόνες περί συναλλαγματικών ισοτιμιών μεταξύ ευρώ και λοιπών νομισμάτων κατά τα άρθρα 7 και 8 του κανονισμού (ΕΚ, Ευρατόμ) αριθ. 2342/2002[2] της Επιτροπής ισχύουν μόνο για τις μετατροπές που πραγματοποιούνται από τους διατάκτες, και όχι για εκείνες που πραγματοποιούνται από τους αντισυμβαλλόμενους ή τους δικαιούχους, βάσει των συγκεκριμένων κανόνων που συμφωνούνται στις συμβάσεις και στις επιχορηγήσεις. Για λόγους αποδοτικότητας, ο υπόλογος της Επιτροπής θα πρέπει να εξουσιοδοτείται να καθορίζει τη μηνιαία συναλλαγματική ισοτιμία του ευρώ προς χρήση για λογιστικούς λόγους. Ακόμη, για λόγους διαφάνειας και ίσης μεταχείρισης των υπαλλήλων της Κοινότητας, στο άρθρο 8 τίθεται συγκεκριμένος κανόνας περί συναλλαγματικών ισοτιμιών προς εφαρμογή για τις δαπάνες προσωπικού σε νόμισμα άλλο από το ευρώ.

(4) Όσον αφορά την αρχή της χρηστής δημοσιονομικής διαχείρισης , θα πρέπει να αποσαφηνισθεί το περιεχόμενο της εκ των προτέρων αξιολόγησης, ενώ η εκ των προτέρων, η ενδιάμεση και η εκ των υστέρων αξιολόγηση θα πρέπει να αποκτήσουν ακριβέστερους στόχους, με τη δέουσα συνεκτίμηση της αρχής της αναλογικότητας. Έτσι, οι προτεραιότητες της αξιολόγησης θα πρέπει να χαραχθούν εκ νέου και να εστιασθούν στις προτάσεις με επίδραση στις επιχειρήσεις και/ή στους πολίτες, καθώς και στην κάλυψη των πειραματικών σχεδίων και των προπαρασκευαστικών ενεργειών που πρόκειται να συνεχισθούν. Επιπλέον δε, εφόσον τα σχέδια και οι ενέργειες βρίσκονται ήδη υπό αξιολόγηση (π.χ. ενέργειες επιμερισμένες μεταξύ Επιτροπής και κρατών μελών), η αξιολόγηση αυτή δεν θα πρέπει να επαναλαμβάνεται.

(5) Για τους σκοπούς της εκ των προτέρων επαλήθευσης για την έγκριση μιας δαπάνης, παρόμοιες επιμέρους πράξεις που έχουν σχέση με τις συνήθεις δαπάνες μισθοδοσίας, καταβολής συντάξεων, επιστροφής εξόδων αποστολής και ιατρικών εξόδων είναι δυνατόν να θεωρηθούν από τον αρμόδιο διατάκτη ως μία ενιαία πράξη. Στην περίπτωση αυτή, ο διατάκτης, βασιζόμενος στην αξιολόγηση κινδύνων που πραγματοποιεί, οφείλει να προβεί και στην ενδεδειγμένη εκ των υστέρων επαλήθευση.

(6) Ενδείκνυται, στην έκθεση για τις διαδικασίες με διαπραγμάτευση να περιλαμβάνονται μόνο οι περιπτώσεις όπου χρησιμοποιείται η διαδικασία με διαπραγμάτευση κατ’ εξαίρεσιν από τις συνήθεις διαδικασίες ανάθεσης δημοσίων συμβάσεων.

(7) Μετά την καθιέρωση της αρχής της αυτοτέλειας των οικονομικών ετών, την 1η Ιανουαρίου 2005, και της διαθεσιμότητας των λογιστικών δεδομένων ανά πάσα στιγμή στα συστήματα πληροφορικής, είναι λογικότερο και ταχύτερο να καταρτίζεται ο ισολογισμός καθολικού την ημέρα κατά την οποία ο υπόλογος τερματίζει την αποστολή του. Εάν τούτο συμβεί την 31η Δεκεμβρίου, ο ισολογισμός καθολικού θα μπορούσε να καταρτισθεί αυθημερόν, χωρίς να αναμένεται η οριστικοποίηση των προσωρινών λογαριασμών.

(8) Για να καταστεί αποτελεσματική η ευθύνη του υπολόγου για τη διαχείριση του ταμείου, αυτός θα πρέπει να είναι εξουσιοδοτημένος να γνωστοποιεί στα χρηματοπιστωτικά ιδρύματα στα οποία έχει ανοίξει λογαριασμούς το ονοματεπώνυμο και το δείγμα υπογραφής των υπαλλήλων που θα είναι εξουσιοδοτημένοι να υπογράφουν τραπεζικές πράξεις.

(9) Το μέγιστο ποσό που μπορεί να καταβάλλεται από τον υπόλογο παγίων προκαταβολών θα πρέπει να αυξηθεί από τα 30.000 ευρώ στα 60.000 ευρώ, εφόσον οι πληρωμές με δημοσιονομικές διαδικασίες είναι στην πράξη αδύνατες ή λιγότερο αποτελεσματικές. Ο υπόλογος θα πρέπει να είναι εξουσιοδοτημένος να δίδει λεπτομερείς οδηγίες σχετικά με τα μέσα πληρωμής που θα μπορούν να χρησιμοποιηθούν από τους υπολόγους παγίων προκαταβολών.

(10) Με γνώμονα το άρθρο 21α του Κανονισμού Υπηρεσιακής Κατάστασης, ο διατάκτης κύριας ή δευτερεύουσας μεταβίβασης αρμοδιοτήτων θα πρέπει, σε περίπτωση επιβεβαίωσης οδηγιών, να έχει το δικαίωμα να μην εκτελεί τις οδηγίες εάν είναι προδήλως παράνομες.

(11) Λόγω των συμπληρωματικών ρόλων του διατάκτη και του υπολόγου στη διαδικασία ανάκτησης ποσών με συμψηφισμό, είναι δικαιολογημένο να προβλέπεται διαβούλευση μεταξύ τους πριν από τον εκάστοτε συμψηφισμό, ιδίως οσάκις στον συμψηφισμό εμπλέκονται περισσότεροι του ενός οφειλέτες.

(12) Η ανάκτηση ποσών με συμψηφισμό πριν από τη λήξη της προθεσμίας εντός της οποίας εάν ο οφειλέτης καταβάλει το οφειλόμενο ποσό απαλλάσσεται από τους τόκους (περίοδος χάριτος), θα πρέπει να περιορίζεται μόνο στις περιπτώσεις όπου ο υπόλογος θεωρεί ότι διακυβεύονται τα οικονομικά συμφέροντα των Κοινοτήτων.

(13) Για να διαφυλάσσονται τα οικονομικά συμφέροντα των Κοινοτήτων, οι τραπεζικές εγγυήσεις που διασφαλίζουν μια κοινοτική απαίτηση ενόσω εκκρεμεί προσφυγή κατά προστίμου θα πρέπει να είναι πλήρως ανεξάρτητες από τη σχετική συμβατική υποχρέωση, και χωρίς να λαμβάνεται υπόψη η κειμένη εθνική νομοθεσία.

(14) Το περιεχόμενο της απόφασης χρηματοδότησης θα πρέπει να αποσαφηνισθεί περαιτέρω. Για τις επιχορηγήσεις και τις δημόσιες συμβάσεις, η έννοια «ουσιώδη στοιχεία» μιας ενέργειας η οποία συνεπάγεται δαπάνες εις βάρος του προϋπολογισμού θα πρέπει να ορισθεί λεπτομερέστερα. Ακόμη, θα πρέπει να καταστεί σαφές ότι το πρόγραμμα εργασίας στο οποίο αναφέρεται το άρθρο 110 του Δημοσιονομικού Κανονισμού είναι δυνατόν να αποτελέσει απόφαση χρηματοδότησης, υπό τον όρο ότι θα περιέχει επαρκώς λεπτομερές πλαίσιο.

(15) Οσάκις πραγματοποιείται συνολική δημοσιονομική δέσμευση, κάθε διατάκτης – και όχι μόνο ο διατάκτης κύριας μεταβίβασης αρμοδιοτήτων – είναι δυνατόν να αναλάβει την ευθύνη για τις νομικές δεσμεύσεις με τις οποίες θα υλοποιηθεί η συνολική δημοσιονομική δέσμευση.

(16) Οι προθεσμίες για τις πληρωμές στο πλαίσιο συμβάσεων ή επιχορηγήσεων που εξαρτώνται από την έγκριση έκθεσης ή πιστοποιητικού θα πρέπει να αναθεωρηθούν με σκοπό να εξασφαλίζεται η βεβαιότητα ότι οι πληρωμές θα πραγματοποιούνται βάσει εγκεκριμένης έκθεσης ή πιστοποιητικού. Ακόμη, η προθεσμία για την έγκριση της έκθεσης που αναφέρεται σε επιχορήγηση με ενέργειες ιδιαίτερα περίπλοκες για να αξιολογηθούν θα πρέπει να ευθυγραμμισθεί με την προθεσμία που ισχύει σήμερα για τις συμβάσεις περίπλοκων υπηρεσιών.

(17) Τα κατώτατα όρια για τις συμβάσεις μικρού ύψους, τα οποία καθορίσθηκαν το 1994, θα πρέπει να αναπροσαρμοσθούν και να αυξηθούν από τα 50.000 ευρώ στα 60.000 ευρώ και από τα 13.800 ευρώ στα 25.000 ευρώ, αντίστοιχα. Ακόμη, θα πρέπει να διευκρινισθεί ότι όλες οι συμβάσεις με ύψος ίσο ή μικρότερο των 60.000 ευρώ είναι δυνατόν να ανατίθενται μέσω διαδικασίας με διαπραγμάτευση.

(18) Επιπλέον δε, οι Κανόνες Εφαρμογής θα πρέπει να καθορίζουν ακριβέστερα τη διαδικασία που πρέπει να ακολουθείται για ορισμένες συμβάσεις υπηρεσιών έρευνας και ανάπτυξης και ορισμένες συμβάσεις υπηρεσιών ραδιοτηλεοπτικών εκπομπών που εξαιρούνται από το πεδίο εφαρμογής της οδηγίας 2004/18/ΕΚ, περί συντονισμού των διαδικασιών ανάθεσης δημοσίων συμβάσεων έργων, προμηθειών και υπηρεσιών[3]. Με γνώμονα την αρχή της διαφάνειας, οι συμβάσεις αυτές είναι δυνατόν να ανατίθενται μετά από διαδικασία με διαπραγμάτευση αφού προηγηθεί δημοσίευση προκήρυξης διαγωνισμού.

(19) Με σκοπό την περαιτέρω απλοποίηση της διαχείρισης των διαδικασιών ανάθεσης όλων των συμβάσεων που δεν καλύπτονται από την οδηγία 2004/18/ΕΚ, δηλαδή με ύψος μικρότερο των κατώτατων ορίων που καθορίζονται στην οδηγία αυτή και στον τομέα των εξωτερικών ενεργειών, ανάλογα με την αξιολόγηση κινδύνων εκ μέρους της αναθέτουσας αρχής, οι οικονομικοί παράγοντες θα πρέπει να είναι σε θέση να λάβουν μέρος σε διαδικασία βάσει υπεύθυνης δήλωσης στην οποία να αναφέρουν ότι δεν εμπίπτουν σε καμία από τις περιπτώσεις αποκλεισμού από την εκάστοτε διαδικασία. Ωστόσο, σύμφωνα με τις αρχές που τίθενται στην οδηγία 2004/18/ΕΚ, και με σκοπό την καλύτερη προστασία των οικονομικών συμφερόντων των Κοινοτήτων, για τις συμβάσεις μεγάλου ύψους στις εξωτερικές ενέργειες οι οικονομικοί παράγοντες στους οποίους θα πρόκειται να ανατεθούν οι συμβάσεις αυτές θα πρέπει να καταθέτουν αποδεικτικά στοιχεία που να επιβεβαιώνουν την αρχική τους δήλωση. Οσάκις υποψήφιος ή προσφέρων θα πρέπει να καταθέσει τα στοιχεία αυτά, η αναθέτουσα αρχή είναι δυνατόν να αποδεχθεί και αποδεικτικά στοιχεία που είχαν κατατεθεί από τον υποψήφιο ή προσφέροντα σε άλλη διαδικασία διεξαχθείσα από την ίδια αναθέτουσα αρχή, υπό τον όρο ότι η χρονική απόσταση από την ημερομηνία έκδοσης των στοιχείων αυτών δεν υπερβαίνει τους έξι μήνες.

(20) Με σκοπό την απλοποίηση της διαχείρισης των διαδικασιών ανάθεσης των συμβάσεων που ανατίθενται από τα θεσμικά όργανα για δικό τους λογαριασμό και έχουν ύψος κάτω των 60.000 ευρώ, καθώς και, στον τομέα της εξωτερικής βοήθειας, των συμβάσεων που ανατίθενται μέσω διαδικασίας με διαπραγμάτευση ανταγωνιστικού χαρακτήρα ή βάσει μιας και μοναδικής προσφοράς, η αναθέτουσα αρχή είναι δυνατόν να περιορίζει το περιεχόμενο των εγγράφων του διαγωνισμού στα απολύτως απαραίτητα.

(21) Στις εξωτερικές ενέργειες, η διαδικασία με διαπραγμάτευση ανταγωνιστικού χαρακτήρα θα πρέπει να γίνει αποτελεσματικότερη, η δε διαδικασία με διαπραγμάτευση θα πρέπει να επιτρέπεται στην περίπτωση όπου δύο διαδικασίες με διαπραγμάτευση ανταγωνιστικού χαρακτήρα έχουν αποβεί άγονες, καθώς και στην περίπτωση μιας άγονης διαδικασίας εφόσον η διαδικασία με διαπραγμάτευση ανταγωνιστικού χαρακτήρα έπεται της αποτυχημένης εφαρμογής σύμβασης-πλαισίου. Η δυνατότητα να μην απαιτείται τεκμηρίωση της τεχνικής και οικονομικής ικανότητας θα πρέπει να παρέχεται έως τα κατώτατα όρια που ενδείκνυνται για καθεμία από τις κατηγορίες συμβάσεων σε αυτόν το τομέα πολιτικής. Ακόμη, στην περίπτωση αυτή η αναθέτουσα αρχή θα πρέπει να είναι σε θέση να δικαιολογήσει την επιλογή της. Η επιτροπή αξιολόγησης ή η αναθέτουσα αρχή θα πρέπει να διαθέτουν τη δυνατότητα να ζητήσουν από τους υποψήφιους ή τους προσφέροντες να καταθέσουν επιπλέον έγγραφα ή διευκρινιστικά στοιχεία, όπως προβλέπεται στην περίπτωση των συμβάσεων που ανατίθενται από τα θεσμικά όργανα για δικό τους λογαριασμό.

(22) Στις εξωτερικές ενέργειες, το νομικό πλαίσιο των δημόσιων συμβάσεων θα πρέπει και αυτό να απλοποιηθεί σε ό,τι αφορά τη δημοσίευση της προκήρυξης προκαταρκτικής ενημέρωσης για τις διεθνείς προσκλήσεις υποβολής προσφορών, και την απαίτηση για την καταβολή εγγύησης καλής εκτέλεσης. Η προκήρυξη προκαταρκτικής ενημέρωσης θα πρέπει να δημοσιεύεται το ενωρίτερο δυνατόν και όχι απαραίτητα πριν από την 31η Ιανουαρίου. Ακόμη, η εγγύηση καλής εκτέλεσης θα πρέπει να ζητείται μόνο στην περίπτωση συμβάσεων με μεγάλο ύψος. Θα πρέπει να θεσπισθεί και η δυνατότητα αναθεώρησης του ύψους της εγγύησης, για λόγους αναλογικότητας, ενώ θα πρέπει να δίδεται και η δυνατότητα στον διατάκτη να παραιτείται από την απαίτηση εγγύησης σε περίπτωση προχρηματοδότησης δημόσιου φορέα, ανάλογα με την αξιολόγηση κινδύνων που αυτός πραγματοποιεί.

(23) Όσον αφορά την παροχή επιχορηγήσεων, και για να μειωθούν οι διοικητικές διατυπώσεις, θα πρέπει να επιτρέπεται, το εκ του νόμου ή εκ των πραγμάτων μονοπώλιο του δικαιούχου να μπορεί να τεκμηριώνεται στην απόφαση χρηματοδότησης.

(24) Η απαίτηση να επισυνάπτεται εξωτερικός λογιστικός έλεγχος στην αίτηση θα ισχύει μόνο για τις επιχορηγήσεις με ύψος ίσο ή μεγαλύτερο των 750.000 ευρώ, για τις εξωτερικές ενέργειες, και για τις λειτουργικές επιχορηγήσεις με ύψος ίσο ή μεγαλύτερο των 100.000 ευρώ.

(25) Η συγχρηματοδότηση σε είδος εκ μέρους των δικαιούχων θα πρέπει να γίνει ευκολότερη, ενώ η έννοια των φορέων που επιδιώκουν σκοπούς γενικού ευρωπαϊκού ενδιαφέροντος και οι οποίοι είναι δυνατόν να λάβουν λειτουργικές ενισχύσεις θα πρέπει να συμπεριλάβει τους ευρωπαϊκούς οργανισμούς που ασχολούνται με την προώθηση της ιθαγένειας και της καινοτομίας.

(26) Όλα τα εκπαιδευτικά ιδρύματα – και όχι μόνο τα δευτεροβάθμια και τριτοβάθμια - δεν θα πρέπει πλέον να υπόκεινται σε επαλήθευση της οικονομικής τους ικανότητας, οι δε αιτούντες θα πρέπει να ενημερώνονται το ταχύτερο δυνατόν σχετικά με την τύχη της αίτησής τους.

(27) Για τις επιχορηγήσεις μικρού ύψους, οι αιτήσεις και οι συμβάσεις θα πρέπει να αναφέρουν μόνο ό,τι είναι απολύτως απαραίτητα.

(28) Στην περίπτωση των λειτουργικών επιχορηγήσεων προς φορείς που επιδιώκουν στόχους γενικού ευρωπαϊκού ενδιαφέροντος, η εφαρμογή του κανόνα της μη προσπόρισης κέρδους θα πρέπει να περιορίζεται στο ποσοστό συγχρηματοδότησης που αντιστοιχεί στη συνεισφορά της Κοινότητας στον λειτουργικό προϋπολογισμό, έτσι ώστε να λαμβάνονται υπόψη και τα δικαιώματα των άλλων δημόσιων χρηματοδοτών, για τους οποίους προβλέπεται να λαμβάνουν μερίδιο από τα ετήσια κέρδη που να αντιστοιχεί στο ποσοστό της συνεισφοράς τους. Για τον υπολογισμό του ποσού προς είσπραξη, δεν θα πρέπει να λαμβάνεται υπόψη το ποσοστό των συνεισφορών σε είδος στον λειτουργικό προϋπολογισμό.

(29) Για να προστατεύονται τα οικονομικά συμφέροντα της Κοινότητας, η απαίτηση εγγυήσεων προχρηματοδοτήσεων θα πρέπει να ισχύουν για κάθε προχρηματοδότηση που υπερβαίνει το 80% του ποσού της επιχορήγησης και τα 60.000 ευρώ, κατά γενικόν δε κανόνα θα πρέπει να αντιστοιχεί στο ύψος της προχρηματοδότησης.

(30) Οσάκις η προχρηματοδότηση είναι υποδιαιρεμένη, η απαίτηση απορρόφησης του 70% κάθε προγενέστερης προχρηματοδότησης θα πρέπει να απαλειφθεί. Εάν η προγενέστερη προχρηματοδότηση δεν έχει πλήρως απορροφηθεί, το ύψος των νέων καταβολών θα λαμβάνει υπόψη τον βαθμό εκτέλεσης της σύμβασης επιχορήγησης.

(31) Μετά την υιοθέτηση από τον υπόλογο της Επιτροπής, τον Δεκέμβριο του 2004 και δυνάμει του άρθρου 133 του Δημοσιονομικού Κανονισμού, των λογιστικών κανόνων και μεθόδων καθώς και του εναρμονισμένου λογιστικού σχεδίου, ο τίτλος που αναφέρεται στην παρουσίαση των λογαριασμών και στη λογιστική θα πρέπει να αναπροσαρμοσθεί για να απαλειφθούν οι διατάξεις που δεν είναι πλέον αναγκαίες και είναι δυνατόν να προκαλέσουν σύγχυση.

(32) Ο κατάλογος των ευρωπαϊκών υπηρεσιών θα πρέπει να συμπληρωθεί, για να λάβει υπόψη την απόφαση 2005/118/EΚ του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Ευρωπαϊκής Οικονομικής και Κοινωνικής Επιτροπής, της Επιτροπής των Περιφερειών και του Ευρωπαίου Διαμεσολαβητή, της 26ης Ιανουαρίου 2005, με την οποία ιδρύεται η Ευρωπαϊκή Σχολή Δημόσιας Διοίκησης[4], η οποία προς το παρόν υπάγεται διοικητικά στην Υπηρεσία Επιλογής Προσωπικού των Ευρωπαϊκών Κοινοτήτων.

(33) Από την εμπειρία προκύπτει ότι αρκετές διατάξεις του κανονισμού (ΕΚ, Ευρατόμ) αριθ. 2342/2002 δημιουργούν δυσχέρειες στις αντιπροσωπείες στις τρίτες χώρες. Είναι λοιπόν αναγκαίο να αναπροσαρμοσθούν οι διατάξεις αυτές με γνώμονα τα εμπόδια που δημιουργούνται από την εθνική νομοθεσία της εκάστοτε τρίτης χώρας.

(34) Κατά συνέπεια των ανωτέρω, ο κανονισμός (ΕΚ, Ευρατόμ) αριθ. 2342/2002 θα πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ, Ευρατόμ) αριθ. 2342/2002 τροποποιείται ως εξής:

(1) Στο άρθρο 6 παρ. 3 δεύτερο εδάφιο, η ημερομηνία «15 Απριλίου» γίνεται «15 Μαΐου».

(2) Προστίθεται το ακόλουθο άρθρο 6a:

"Άρθρο 6aΠροσωρινά δωδεκατημόρια (Άρθρο 13 παρ. 2 του Δημοσιονομικού Κανονισμού)

Το μέγιστο ύψος των αναλήψεων υποχρεώσεων και των πληρωμών για τις εγγεγραμμένες πιστώσεις του προηγούμενου οικονομικού έτους, κατά το άρθρο 13 παρ. 2 του Δημοσιονομικού Κανονισμού, νοείται ως αναφερόμενο στις πιστώσεις του οικονομικού έτους στο οποίο αναφέρεται το άρθρο 5, αναπροσαρμοσμένες μετά τις μεταφορές χρηματικών ποσών κατά τη διάρκεια αυτού του οικονομικού έτους."

(3) Το άρθρο 7 αντικαθίσταται από το ακόλουθο κείμενο:

"Άρθρο 7 Τιμές μετατροπής μεταξύ ευρώ και άλλου νομίσματος (άρθρο 16 του Δημοσιονομικού Κανονισμού)

1. Με την επιφύλαξη των συγκεκριμένων διατάξεων που απορρέουν από την εφαρμογή των τομεακών κανονισμών της Κοινότητας, και εκτός των συγκεκριμένων ρυθμίσεων για τη μετατροπή μεταξύ ευρώ και άλλου νομίσματος που περιέχονται στις δημόσιες συμβάσεις, και στις συμβάσεις επιχορήγησης ή χρηματοδότησης, η μετατροπή από τον αρμόδιο διατάκτη υπολογίζεται με την ημερήσια συναλλαγματική ισοτιμία του ευρώ η οποία δημοσιεύεται στο τεύχος C της Επίσημης Εφημερίδας της Ευρωπαϊκής Ένωσης .

2. Ελλείψει ημερήσιας ισοτιμίας του ευρώ δημοσιευόμενης στην Επίσημη Εφημερίδα της Ευρωπαϊκής Ένωσης για το εκάστοτε νόμισμα, ο αρμόδιος διατάκτης χρησιμοποιεί τη λογιστική ισοτιμία στην οποία αναφέρεται η παράγραφος 3.

3. Για τις ανάγκες της λογιστικής που προβλέπεται στα άρθρα 132 έως 137 του Δημοσιονομικού Κανονισμού, και με την επιφύλαξη των διατάξεων του άρθρου 213 του παρόντος κανονισμού, η μετατροπή μεταξύ ευρώ και άλλου νομίσματος πραγματοποιείται βάσει της μηνιαίας λογιστικής ισοτιμίας του ευρώ. Αυτή η λογιστική ισοτιμία καθορίζεται από τον υπόλογο της Επιτροπής μέσω κάθε κατά τη γνώμη του αξιόπιστης πηγής πληροφοριών, βάσει της ισοτιμίας της προτελευταίας εργάσιμης ημέρας του μήνα που προηγείται εκείνου για τον οποίο προσδιορίζεται η ισοτιμία."

(4) Το άρθρο 8 αντικαθίσταται από το ακόλουθο κείμενο:

"Άρθρο 8Συναλλαγματική ισοτιμία προς χρήση κατά τη μετατροπή μεταξύ ευρώ καιάλλων νομισμάτων (Άρθρο 16 του Δημοσιονομικού Κανονισμού)

1. Με την επιφύλαξη των συγκεκριμένων διατάξεων που απορρέουν από την εφαρμογή των τομεακών κανονισμών της Κοινότητας, ή από συγκεκριμένες δημόσιες συμβάσεις, συμβάσεις επιχορήγησης ή χρηματοδότησης, η συναλλαγματική ισοτιμία που χρησιμοποιείται για τη μετατροπή μεταξύ ευρώ και άλλου νομίσματος, στις περιπτώσεις όπου η μετατροπή αυτή πραγματοποιείται από τον αρμόδιο διατάκτη, είναι εκείνη της ημέρας κατά την οποία συντάσσεται από την υπηρεσία του διατάκτη το ένταλμα πληρωμής ή είσπραξης.

2. Στην περίπτωση των πάγιων προκαταβολών σε ευρώ, η συναλλαγματική ισοτιμία που χρησιμοποιείται για τη μετατροπή μεταξύ ευρώ και άλλου νομίσματος καθορίζεται βάσει της ημερομηνίας καταβολής από την τράπεζα.

3. Για την εκκαθάριση των πάγιων προκαταβολών σε εθνικά νομίσματα, κατά το άρθρο 16 του Δημοσιονομικού Κανονισμού, η συναλλαγματική ισοτιμία που χρησιμοποιείται για τη μετατροπή μεταξύ ευρώ και άλλου νομίσματος είναι εκείνη του μήνα πραγματοποίησης της δαπάνης από τον εκάστοτε υπόλογο παγίων προκαταβολών.

4. Για την επιστροφή των κατ’ αποκοπή δαπανών ή των δαπανών που προκύπτουν από τον Κανονισμό Υπηρεσιακής Κατάστασης των Υπαλλήλων και το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων, εφεξής «ο Κανονισμός Υπηρεσιακής Κατάστασης», δαπανών για τις οποίες καθορίζεται ανώτατο όριο και οι οποίες καταβάλλονται σε νόμισμα άλλο από το ευρώ, η συναλλαγματική ισοτιμία που χρησιμοποιείται είναι εκείνη που ισχύει όταν θεμελιώνεται το εκάστοτε δικαίωμα είσπραξης."

(5) Το άρθρο 21 αντικαθίσταται από το ακόλουθο κείμενο:

"Άρθρο 21 Αξιολόγηση (Άρθρο 27 του Δημοσιονομικού Κανονισμού)

1. Όλες οι προτάσεις προγραμμάτων ή δραστηριοτήτων που συνεπάγονται δαπάνες εις βάρος του προϋπολογισμού υπόκεινται σε εκ των προτέρων αξιολόγηση, η οποία αφορά:

α) την ανάγκη που πρέπει να ικανοποιηθεί βραχυπρόθεσμα ή μακροπρόθεσμα·

β) την προστιθέμενη αξία της κοινοτικής παρέμβασης·

γ) τους προς επίτευξη στόχους·

δ) τις δυνατότητες πολιτικής δράσης, συμπεριλαμβανόμενων των αντίστοιχων κινδύνων·

ε) τα αναμενόμενα αποτελέσματα και επιπτώσεις, ιδίως τις οικονομικές, κοινωνικές και περιβαλλοντικές επιπτώσεις, και τους αναγκαίους για την αξιολόγησή τους δείκτες·

στ) την καταλληλότερη μέθοδο εφαρμογής των επιλεγόμενων δυνατοτήτων πολιτικής δράσης·

ζ) την εσωτερική συνέπεια του προτεινόμενου προγράμματος ή δραστηριότητας, και τις σχέσεις του με άλλα συναφή μέσα·

η) το ύψος των πιστώσεων, των ανθρώπινων πόρων και των λοιπών διοικητικών δαπανών που πρέπει να διατεθούν με γνώμονα την αρχή της αποδοτικότητας·

θ) τα διδάγματα που αντλούνται από ανάλογες εμπειρίες στο παρελθόν.

Ακόμη, κάθε πρόταση περιλαμβάνει τις διατάξεις παρακολούθησης, υποβολής εκθέσεων και αξιολόγησης, λαμβάνοντας δεόντως υπόψη τις αντίστοιχες ευθύνες σε όλα τα κυβερνητικά επίπεδα που θα λάβουν μέρος στην εκτέλεση του προτεινόμενου προγράμματος ή δραστηριότητας.

2. Κάθε πρόγραμμα ή δραστηριότητα που συνεπάγεται σημαντικές δαπάνες αποτελεί το αντικείμενο ενδιάμεσης ή/και εκ των υστέρων αξιολόγησης όσον αφορά τους ανθρώπινους και δημοσιονομικούς πόρους που διατίθενται, και των αποτελεσμάτων που επιτυγχάνονται, έτσι ώστε να επαληθεύεται η συμμόρφωσή τους με τους καθορισθέντες στόχους, ως εξής:

α) Πραγματοποιείται περιοδική αξιολόγηση των αποτελεσμάτων που επιτυγχάνονται κατά την υλοποίηση πολυετούς προγράμματος, σύμφωνα με χρονοδιάγραμμα που επιτρέπει τη συνεκτίμηση των συμπερασμάτων των αξιολογήσεων αυτών στο πλαίσιο κάθε απόφασης για την παράταση, τροποποίηση ή διακοπή του προγράμματος αυτού.

β) Οι δραστηριότητες που χρηματοδοτούνται σε ετήσια βάση αποτελούν το αντικείμενο αξιολόγησης ως προς τα αποτελέσματά τους τουλάχιστον μία φορά ανά έξι έτη.

Τα στοιχεία α) και β) του πρώτου εδαφίου δεν εφαρμόζονται για καθένα από τα σχέδια ή τις ενέργειες που εκτελούνται στο πλαίσιο δραστηριοτήτων για τις οποίες οι αντίστοιχες υποχρεώσεις είναι δυνατόν να εκπληρώνονται με τις τελικές εκθέσεις που διαβιβάζονται από τους οργανισμούς οι οποίοι τις εκτέλεσαν.Τα πειραματικά σχέδια και οι προπαρασκευαστικές ενέργειες αξιολογούνται εφόσον προτείνεται η συνέχιση τους με τη μορφή προγράμματος.

3. Οι αξιολογήσεις στις οποίες αναφέρονται οι παράγραφοι 1 και 2 είναι ανάλογες προς τους διατιθέμενους πόρους και τις επιπτώσεις του εκάστοτε προγράμματος ή δραστηριότητας."

(6) Το άρθρο 45 τροποποιείται ως εξής:

α) Στην παράγραφο 1, η πρώτη περίοδος αντικαθίσταται από την ακόλουθη:

"1. Ο αρμόδιος διατάκτης είναι δυνατόν να επικουρείται κατά την άσκηση των καθηκόντων του από πρόσωπα υπαγόμενα στον Κανονισμό Υπηρεσιακής Κατάστασης (εφεξής το "προσωπικό"), επιφορτισμένα να πραγματοποιούν, υπό την ευθύνη του, ορισμένες πράξεις αναγκαίες για την εκτέλεση του προϋπολογισμού και για την παρουσίαση των δημοσιονομικών και διαχειριστικών πληροφοριών."

β) Η παράγραφος 2 αντικαθίσταται από το ακόλουθο κείμενο:

"2. Κάθε θεσμικό όργανο ενημερώνει την αρμόδια για τον προϋπολογισμό αρχή κάθε φορά που ένας κύριος διατάκτης αναλαμβάνει καθήκοντα, αλλάζει καθήκοντα ή παύει τα καθήκοντά του."

(7) Το άρθρο 47 τροποποιείται ως εξής:

α) Στην παράγραφο 3, προστίθεται τα ακόλουθα εδάφια:"Για τους σκοπούς της εκ των προτέρων επαλήθευσης, παρόμοιες επιμέρους πράξεις που έχουν σχέση με τις συνήθεις δαπάνες μισθοδοσίας, καταβολής συντάξεων, επιστροφής εξόδων αποστολής και ιατρικών εξόδων είναι δυνατόν να θεωρηθούν από τον αρμόδιο διατάκτη ως μία και μοναδική πράξη.Στην περίπτωση στην οποία αναφέρεται το δεύτερο εδάφιο, ο διατάκτης, βασιζόμενος στην ανάλυση κινδύνων που πραγματοποιεί, προβαίνει σε κατάλληλη εκ των υστέρων επαλήθευση, σύμφωνα με την παράγραφο 4."

β) Η παράγραφος 5 αντικαθίσταται με το ακόλουθο κείμενο:

"5. Τα μέλη του προσωπικού που είναι επιφορτισμένα με τις επαληθεύσεις που αναφέρονται στις παραγράφους 2 και 4 είναι διαφορετικά από τα μέλη του προσωπικού που εκτελούν τα καθήκοντα έναρξης μιας πράξης και στα οποία αναφέρεται η παράγραφος 1, και δεν είναι υφιστάμενοί τους. "

(8) Η πρώτη περίοδος του άρθρου 54 αντικαθίσταται από το ακόλουθο κείμενο:

"Οι κύριοι διατάκτες καταγράφουν, για κάθε οικονομικό έτος, τις συμβάσεις που συνάπτονται μέσω διαδικασίας με διαπραγμάτευση κατά τα άρθρα 126 παρ. 1 στοιχεία α) έως ζ), 127 παρ. 1 στοιχεία α) έως δ), 242, 244 και 246. "

(9) Το άρθρο 56 αντικαθίσταται από το ακόλουθο κείμενο:

"Άρθρο 56 Παύση των καθηκόντων του υπολόγου (Άρθρο 61 του Δημοσιονομικού Κανονισμού)

1. Σε περίπτωση παύσης των καθηκόντων του υπολόγου, συντάσσεται ισολογισμός του καθολικού.

2. Ο ισολογισμός του καθολικού διαβιβάζεται από τον υπόλογο που παύει τα καθήκοντά του ή, εφόσον τούτο δεν είναι δυνατόν, από υπάλληλο της υπηρεσίας του, προς τον νέο υπόλογο.Ο νέος υπόλογος υπογράφει τον ισολογισμό του καθολικού προς αποδοχή εντός ενός μήνα από την ημερομηνία διαβίβασης, είναι δε δυνατόν να διατυπώσει επιφυλάξεις.

3. Κάθε θεσμικό όργανο ενημερώνει την αρμόδια για τον προϋπολογισμό αρχή σε περίπτωση διορισμού ή παύσης των καθηκόντων του υπολόγου του. "

(10) Στο άρθρο 60, το δεύτερο εδάφιο αντικαθίσταται από το ακόλουθο:

"Για τον σκοπό αυτόν, ο υπόλογος κάθε θεσμικού οργάνου γνωστοποιεί σε όλους τους χρηματοπιστωτικούς οργανισμούς στους οποίους έχει ανοίξει λογαριασμούς, το ονοματεπώνυμο και το δείγμα υπογραφής των εξουσιοδοτημένων μελών του προσωπικού. "

(11) Το άρθρο 64 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

"1. Ο υπόλογος είναι δυνατόν να πραγματοποιεί πληρωμές μέσω μεταφοράς τραπεζικών πιστώσεων μόνο εφόσον τα στοιχεία του τραπεζικού λογαριασμού του δικαιούχου, τα οποία πρέπει να συμφωνούν με τα στοιχεία ταυτότητάς του, καθώς και κάθε μεταβολή τους, έχουν προηγουμένων εγγραφεί σε κοινό φάκελο του θεσμικού οργάνου.Κάθε εγγραφή των στοιχείων ταυτότητας και τραπεζικού λογαριασμού του δικαιούχου, μαζί με τυχόν μεταβολές τους, βασίζεται σε δικαιολογητικά, των οποίων τη μορφή καθορίζει ο υπόλογος της Επιτροπής."

β) Στην παράγραφο 2, το δεύτερο εδάφιο αντικαθίσταται από το ακόλουθο:"Οι διατάκτες ελέγχουν αν τα στοιχεία ταυτότητας και τραπεζικού λογαριασμού που γνωστοποιούνται από τον δικαιούχο πληρωμής παραμένουν έγκυρα σε όλη τη διάρκεια μιας σύμβασης χρηματοδότησης, μιας απλής σύμβασης ή μιας σύμβασης επιχορήγησης η οποία συνάπτεται με τον δικαιούχο."

(12) Στο άρθρο 66, το δεύτερο εδάφιο αντικαθίσταται από το ακόλουθο:

"2. Ο υπόλογος πάγιων προκαταβολών είναι δυνατόν προσωρινά να εκκαθαρίζει και να καταβάλλει δαπάνες, βάσει λεπτομερούς πλαισίου που καθορίζεται στις οδηγίες του αρμόδιου διατάκτη. Οι οδηγίες αυτές εξειδικεύουν τους κανόνες και τους όρους υπό τους οποίους εγκρίνεται μια δαπάνη και, εφόσον συντρέχει περίπτωση, τους όρους υπογραφής νομικών δεσμεύσεων κατά την έννοια του άρθρου 94 παρ. 1 στοιχείο ε)."

(13) Το άρθρο 67 τροποποιείται ως εξής:

α) Στην παράγραφο 2, το δεύτερο εδάφιο αντικαθίσταται από το ακόλουθο:"Το μέγιστο ποσό που είναι δυνατόν να καταβληθεί από τον υπόλογο πάγιων προκαταβολών οσάκις είναι εκ των πραγμάτων αδύνατον ή μη αποδοτικό να πραγματοποιηθεί η πληρωμή μέσω διαδικασίας του προϋπολογισμού, δεν είναι δυνατόν να υπερβαίνει τα 60.000 ευρώ για καθεμία δαπάνη."

β) Η παράγραφος 4 αντικαθίσταται από το ακόλουθο κείμενο:

"4. Οι πληρωμές από λογαριασμούς παγίων προκαταβολών είναι δυνατόν να γίνονται με μεταφορά τραπεζικών πιστώσεων, επιταγή ή άλλο μέσο πληρωμής, σύμφωνα με τις οδηγίες που δίδονται από τον υπόλογο."

(14) Στο άρθρο 68, οι δύο πρώτες περίοδοι αντικαθίστανται ως εξής:

"Οι υπόλογοι πάγιων προκαταβολών επιλέγονται μεταξύ των υπαλλήλων ή, εφόσον απαιτείται, από τα μέλη του λοιπού προσωπικού."

(15) Το άρθρο 70 τροποποιείται ως εξής:

α) Στην παράγραφο 1, η δεύτερη περίοδος αντικαθίσταται ως εξής:"Ο αρμόδιος διατάκτης έχει πρόσβαση ανά πάσα στιγμή στις καταστάσεις αυτής της λογιστικής, ο δε υπόλογος παγίων προκαταβολών συντάσσει τουλάχιστον ανά μήνα και του διαβιβάζει, εντός του επόμενου μήνα, κατάσταση των πράξεων μαζί με τα αντίστοιχα δικαιολογητικά, για την τακτοποίηση των πράξεων παγίων προκαταβολών."

β) Στην παράγραφο 2, η πρώτη περίοδος αντικαθίσταται από την ακόλουθη:

"2. Ο υπόλογος διενεργεί ο ίδιος, ή αναθέτει σε ειδικά εξουσιοδοτημένο για τον σκοπόν αυτό μέλος του προσωπικού των υπηρεσιών του ή των υπηρεσιών του διατάκτη, κατά κανόνα επιτόπου και απρόοπτα, επαλήθευση της ύπαρξης των χρηματικών ποσών που έχουν ανατεθεί στους υπολόγους παγίων προκαταβολών, επαλήθευση της τήρησης της λογιστικής και επαλήθευση της τακτοποίησης των πράξεων παγίων προκαταβολών με τήρηση των προβλεπόμενων προθεσμιών."

(16) Στην παράγραφο 1 του άρθρου 73, η δεύτερη περίοδος αντικαθίσταται ως εξής:

"Εάν η εντολή αυτή επιβεβαιώνεται εγγράφως και η επιβεβαίωση λαμβάνεται εγκαίρως και είναι επαρκώς σαφής, υπό την έννοια ότι αναφέρεται ρητά στα σημεία που έχει αμφισβητήσει ο διατάκτης κύριας ή δευτερεύουσας μεταβίβασης αρμοδιοτήτων, ο διατάκτης δεν είναι δυνατόν να φέρει την ευθύνη και εκτελεί την εντολή, εκτός εάν αυτή είναι προδήλως παράνομη ή συνιστά παραβίαση των σχετικών κανόνων ασφαλείας."

(17) Στην παράγραφο 3 του άρθρου 78, τα στοιχεία β) έως ε) αντικαθίσταται ως εξής:

"β) εάν η καταβολή οφειλής πραγματοποιηθεί πριν από την εκπνοή της προθεσμίας, δεν οφείλεται τόκος υπερημερίας·

γ) η μη καταβολή οφειλής κατά το στοιχείο β) γεννά τόκους με το επιτόκιο στο οποίο αναφέρεται το άρθρο 86, και με την επιφύλαξη τυχόν συγκεκριμένων κανονιστικών διατάξεων·

δ) σε περίπτωση μη καταβολή οφειλής κατά το στοιχείο β), το αντίστοιχο θεσμικό όργανο πραγματοποιεί την είσπραξη της οφειλής είτε με συμψηφισμό είτε με κατάπτωση τυχόν εγγύησης που έχει κατατεθεί εκ των προτέρων·

ε) ο υπόλογος είναι δυνατόν να πραγματοποιεί την είσπραξη πριν από την εκπνοή της προθεσμίας στην οποία αναφέρεται το στοιχείο β) οσάκις τούτο είναι αναγκαίο για την προστασία των οικονομικών συμφερόντων των Κοινοτήτων επειδή έχει λόγους να πιστεύει ότι το οφειλόμενο στην Επιτροπή ποσό θα μπορούσε να απολεσθεί, και αφού ενημερωθεί προηγουμένως ο οφειλέτης·"

(18) Στην παράγραφο 1 του άρθρου 81, το στοιχείο στ) αντικαθίσταται ως εξής:

"στ) την ημερομηνία στην οποία αναφέρεται το άρθρο 78 παρ. 3 στοιχείο β)·"

(19) Το άρθρο 83 αντικαθίσταται ως εξής:

"Άρθρο 83 Είσπραξη με συμψηφισμό (Άρθρο 73 του Δημοσιονομικού Κανονισμού)

1. Οσάκις ο οφειλέτης έχει έναντι των Κοινοτήτων απαίτηση βεβαία, εκκαθαρισμένη και απαιτητή, και η οποία αναφέρεται σε ποσό προκύπτον από ένταλμα πληρωμής, ο υπόλογος εισπράττει, μετά την ημερομηνία του άρθρου 78 παρ. 3 στοιχείο β), τα βεβαιωμένα προς είσπραξη ποσά με συμψηφισμό.Πριν προβεί σε είσπραξη με συμψηφισμό, ο υπόλογος συμβουλεύεται τον αρμόδιο διατάκτη, ιδίως εφόσον στον συμψηφισμό εμπλέκονται περισσότεροι του ενός οφειλέτες, και ενημερώνει τους οφειλέτες αυτούς. Πάντως, οσάκις είναι αναγκαία η προστασία των οικονομικών συμφερόντων των Κοινοτήτων διότι ο υπόλογος έχει λόγους να πιστεύει ότι το οφειλόμενο στην Επιτροπή ποσό θα μπορούσε να απολεσθεί, ο υπόλογος εισπράττει ΄το ποσό αυτό με συμψηφισμό πριν από την εκπνοή της προθεσμίας στην οποία αναφέρεται το άρθρο 78 παρ. 3 στοιχείο β).

2. Ο συμψηφισμός κατά την παράγραφο 1 έχει το ίδιο αποτέλεσμα με την πληρωμή και απαλλάσσει τις Κοινότητες από το ποσό της οφειλής και από τους οφειλόμενους τόκους."

(20) Στο άρθρο 84, η παράγραφος 1 αντικαθίσταται ως εξής:

"1. Με την επιφύλαξη του άρθρου 83, και εφόσον εντός της προθεσμίας του άρθρου 78 παρ. 3 στοιχείο β) δεν εισπραχθεί ολόκληρο το ποσό που προσδιορίζεται στο χρεωστικό σημείωμα, ο υπόλογος ενημερώνει τον αρμόδιο διατάκτη και κινεί αμελλητί τη διαδικασία είσπραξης με κάθε έννομο μέσο, συμπεριλαμβανόμενης, εφόσον συντρέχει περίπτωση, της κατάπτωσης τυχόν εγγύησης που έχει κατατεθεί εκ των προτέρων."

(21) Στο άρθρο 85, το στοιχείο α) του πρώτου εδαφίου αντικαθίσταται ως εξής:

"α) ότι ο οφειλέτης δεσμεύεται να καταβάλει τόκους με το επιτόκιο που καθορίζεται στο άρθρο 86 και για ολόκληρη τη συμπληρωματική περίοδο που του χορηγείται, με αφετηρία την αρχική ημερομηνία στην οποία αναφέρεται το άρθρο 78 παρ. 3 στοιχείο β)·"

(22) Προστίθεται το ακόλουθο άρθρο 85α:

"Άρθρο 85αΕίσπραξη προστίμων, περιοδικών χρηματικών ποινών και άλλων κυρώσεων (Άρθρο 73 του Δημοσιονομικού Κανονισμού)

Οσάκις κοινοτικό δικαστήριο επιλαμβάνεται προσφυγής κατά απόφασης της Επιτροπής με την οποία επιβάλλονται πρόστιμα, περιοδικές χρηματικές ποινές ή άλλες κυρώσεις δυνάμει της Συνθήκης ΕΚ ή της Συνθήκης Ευρατόμ, και μέχρις ότου εξαντληθούν όλα τα ένδικα μέσα, ο υπόλογος εισπράττει προσωρινά τα αντίστοιχα ποσά από τον οφειλέτη, ή ζητεί από αυτόν να καταθέσει χρηματική εγγύηση, η οποία θεωρείται στα κράτη μέλη ανεξάρτητη από την υποχρέωση καταβολής του προστίμου, της περιοδικής χρηματικής ποινής ή άλλης κύρωσης και πρέπει να μπορεί να ενεργοποιηθεί σε πρώτη ζήτηση. Η εγγύηση αυτή καλύπτει την απαίτηση ως προς το οφειλόμενο κεφάλαιο και τους τόκους, κατά το άρθρο 86 παρ. 5."

(23) Το άρθρο 86 τροποποιείται ως εξής:

α) Η πρώτη παράγραφος αντικαθίσταται ως εξής:

“1. Με την επιφύλαξη τυχόν συγκεκριμένων διατάξεων που απορρέουν από την εφαρμογή κοινοτικών τομεακών κανόνων, και στην περίπτωση προσκομμάτων από την εθνική νομοθεσία τρίτων χωρών, κάθε ποσό προς είσπραξη το οποίο δεν έχει καταβληθεί έως την ημερομηνία που προβλέπεται στο άρθρο 78 παρ. 3 στοιχείο β) γεννά τόκους σύμφωνα με τις παραγράφους 2 και 3.”

β) Η παράγραφος 3 αντικαθίσταται ως εξής:

“3. Οι τόκοι υπολογίζονται από την ημερολογιακή ημέρα που έπεται της ημερομηνίας που προβλέπεται στο άρθρο 78 παρ. 3 στοιχείο β) και προσδιορίζεται στο χρεωστικό σημείωμα, έως την ημερολογιακή ημέρα κατά την οποία εξοφλείται πλήρως η οφειλή.”

γ) Η παράγραφος 5 αντικαθίσταται ως εξής:

“5. Στην περίπτωση των προστίμων, οσάκις ο οφειλέτης καταθέτει χρηματική εγγύηση αποδεκτή από τον υπόλογο στη θέση της προσωρινής πληρωμής, το επιτόκιο που εφαρμόζεται από την ημερομηνία που προβλέπεται στο άρθρο 78 παρ. 3 στοιχείο β) είναι το επιτόκιο στο οποίο αναφέρεται η παράγραφος 2 προσαυξημένο μόνο κατά μιάμιση εκατοστιαία μονάδα.”

(24) Το άρθρο 90 αντικαθίσταται από το ακόλουθο κείμενο:

“Άρθρο 90 Απόφαση χρηματοδότησης (Άρθρο 75 του Δημοσιονομικού Κανονισμού)

1. Η απόφαση χρηματοδότησης περιλαμβάνει τα ουσιώδη στοιχεία μιας ενέργειας που συνεπάγεται δαπάνη εις βάρος του προϋπολογισμού.

2. Για τις επιχορηγήσεις που συνδέονται με τομεακά προγράμματα, η απόφαση έγκρισης του ετήσιου προγράμματος εργασίας στο οποίο αναφέρεται το άρθρο 110 του Δημοσιονομικού Κανονισμού είναι δυνατόν να θεωρηθεί ως απόφαση χρηματοδότησης κατά την έννοια του άρθρου 75 του Δημοσιονομικού Κανονισμού, υπό τον όρο ότι συνιστά ένα επαρκώς λεπτομερές πλαίσιο.Όσον αφορά τις δημόσιες συμβάσεις, οσάκις η χρησιμοποίηση των αντίστοιχων πιστώσεων προβλέπεται σε ετήσιο πρόγραμμα εργασίας το οποίο συνιστά ένα επαρκώς λεπτομερές πλαίσιο, αυτό το πρόγραμμα εργασίας είναι επίσης δυνατόν να θεωρηθεί ως απόφαση χρηματοδότησης για τις αντίστοιχες δημόσιες συμβάσεις.Για να θεωρηθεί επαρκώς λεπτομερές πλαίσιο, το πρόγραμμα εργασίας που υιοθετείται από την Επιτροπή πρέπει να περιλαμβάνει τα εξής:

α) Για τις επιχορηγήσεις:

i) τα στοιχεία αναφοράς της βασικής πράξης και της γραμμής του προϋπολογισμού·

ii) τις προτεραιότητες του έτους, τους επιδιωκόμενους στόχους και τα προβλεπόμενα αποτελέσματα βάσει των πιστώσεων που έχουν εγκριθεί για το εκάστοτε οικονομικό έτος·

iii) τα βασικά κριτήρια που θα χρησιμοποιηθούν για την επιλογή και επιχορήγηση των προτάσεων·

iv) το μέγιστο δυνατόν ποσοστό συγχρηματοδότησης και, εφόσον προβλέπονται διάφορα ποσοστά, τα κριτήρια που θα χρησιμοποιηθούν για καθένα από τα ποσοστά αυτά·

v) το χρονοδιάγραμμα και το ενδεικτικό ποσό των προσκλήσεων υποβολής προτάσεων.

β) Για τις δημόσιες συμβάσεις:

i) το συνολικό ύψος των πιστώσεων που έχουν διατεθεί από τον προϋπολογισμό για τις δημόσιες συμβάσεις του εκάστοτε οικονομικού έτους·

ii) τον ενδεικτικό αριθμό και το είδος των συμβάσεων που πρόκειται να ανατεθούν, εάν δε είναι δυνατόν και το αντικείμενό τους σε γενικές γραμμές·

iii) το ενδεικτικό χρονοδιάγραμμα για την έναρξη των διαδικασιών ανάθεσης των δημοσίων συμβάσεων.

Εάν το ετήσιο πρόγραμμα εργασίας δεν παρέχει αυτό το λεπτομερές πλαίσιο για μία ή περισσότερες ενέργειες, πρέπει να τροποποιείται ανάλογα, ή πρέπει να εκδίδεται συγκεκριμένη απόφαση χρηματοδότησης, η οποία να περιέχει τα ως άνω πληροφοριακά στοιχεία για τις αντίστοιχες ενέργειες.”

3. Οποιαδήποτε ουσιαστική αλλαγή σε απόφαση χρηματοδότησης που έχει ήδη εκδοθεί, ακολουθεί την ίδια διαδικασία με την αρχική απόφαση.

(25) Στην παράγραφο 1 του άρθρου 94, τα στοιχεία δ) και ε) αντικαθίστανται ως εξής:

“δ) όταν η συνολική δέσμευση υλοποιείται με πολλές νομικές δεσμεύσεις, για τις οποίες την ευθύνη έχουν διαφορετικοί διατάκτες·

ε) όταν, σε σχέση με λογαριασμούς παγίων προκαταβολών για εξωτερικές ενέργειες, οι νομικές δεσμεύσεις πρέπει να υπογράφονται από μέλη του προσωπικού των τοπικών μονάδων στις οποίες αναφέρεται το άρθρο 254, βάσει των εντολών του διατάκτη, ο οποίος παραμένει, ωστόσο, πλήρως υπεύθυνος για την αντίστοιχη πράξη·”

(26) Το άρθρο 100 τροποποιείται ως εξής:

α) Τα στοιχεία β) και γ) αντικαθίστανται ως εξής:

“β) για τις άλλες αποδοχές, όπως του προσωπικού που αμείβεται με την ώρα ή με την ημέρα: κατάσταση, υπογεγραμμένη από το εξουσιοδοτημένο μέλος του προσωπικού, η οποία αναφέρει τις ημέρες και τις ώρες παρουσίας·

γ) για τις υπερωρίες: κατάσταση, υπογεγραμμένη από το εξουσιοδοτημένο μέλος του προσωπικού, η οποία πιστοποιεί τις πραγματοποιηθείσες υπερωρίες·”

β) Στο στοιχείο δ), το σημείο ii) αντικαθίσταται ως εξής:

“ii) η αναλυτική κατάσταση των εξόδων αποστολής, υπογεγραμμένη από το μέλος του προσωπικού που πραγματοποιεί την αποστολή και από την εξουσιοδοτημένη προϊσταμένη αρχή, η οποία αναφέρει ιδίως τον τόπο της αποστολής, την ημερομηνία και την ώρα αναχώρησης και άφιξης στον τόπο της αποστολής, τα έξοδα ταξιδιού, τα έξοδα διαμονής και τα υπόλοιπα έξοδα, δεόντως εγκεκριμένα βάσει δικαιολογητικών·”

(27) Το άρθρο 101 αντικαθίσταται από το ακόλουθο κείμενο:

"Άρθρο 101Υλοποίηση της έγκρισης πληρωμής (άρθρο 79 του Δημοσιονομικού Κανονισμού)

Σε μη μηχανοργανωμένο σύστημα, η "έγκριση πληρωμής" εκφράζεται με σφραγίδα η οποία συνοδεύεται από την υπογραφή του αρμόδιου διατάκτη ή ενός τεχνικά αρμόδιου μέλους του προσωπικού, εξουσιοδοτημένου από τον αρμόδιο διατάκτη σύμφωνα με τις διατάξεις του άρθρου 97. Σε μηχανοργανωμένο σύστημα, η "έγκριση πληρωμής" εκφράζεται με την ηλεκτρονικά ασφαλή επικύρωση από τον αρμόδιο διατάκτη ή ένα τεχνικά αρμόδιο μέλος του προσωπικού, εξουσιοδοτημένο από τον αρμόδιο διατάκτη."

(28) Το άρθρο 106 τροποποιείται ως εξής:

α) Η παράγραφος 3 αντικαθίσταται από το ακόλουθο κείμενο:

"3. Για τις συμβάσεις ή συμφωνίες επιχορήγησης στις οποίες οι πληρωμές εξαρτώνται από την έγκριση έκθεσης ή πιστοποιητικού, οι προθεσμίες πληρωμής στις οποίες αναφέρονται οι παράγραφοι 1 και 2 αρχίζουν να υπολογίζονται μόνο αφότου εγκριθεί η έκθεση ή το πιστοποιητικό.Ο χρόνος που διατίθεται για την ως άνω έγκριση δεν πρέπει να υπερβαίνει:

α) τις 20 ημερολογιακές ημέρες, για τις απλές συμβάσεις που αφορούν την προμήθεια αγαθών ή υπηρεσιών·

β) τις 45 ημερολογιακές ημέρες, για τις λοιπές συμβάσεις και συμφωνίες επιχορήγησης·

γ) τις 60 ημερολογιακές ημέρες για τις συμβάσεις και συμφωνίες επιχορήγησης στο πλαίσιο των οποίων η αξιολόγηση των τεχνικών υπηρεσιών ή εργασιών είναι ιδιαίτερα πολύπλοκη.

Η Επιτροπή ενημερώνει τον δικαιούχο για κάθε διακοπή της περιόδου που διατίθεται για την έγκριση της έκθεσης ή του πιστοποιητικού, μέσω επίσημου εγγράφου."

β) Στην παράγραφο 5, το στοιχείο α) αντικαθίσταται ως εξής:

"α) τα επιτόκια είναι εκείνα στα οποία αναφέρεται το πρώτο εδάφιο της παραγράφου 2 του άρθρου 86, εκτός εάν πρόκειται για προσκόμματα που απορρέουν από την εθνική νομοθεσία τρίτης χώρας·”

(29) Στο άρθρο 114, το τέταρτο εδάφιο αντικαθίσταται ως εξής:

"Βάσει της έκθεσης και της ακρόασης, το θεσμικό όργανο εκδίδει είτε αιτιολογημένη απόφαση με την οποία περαιώνεται η διαδικασία, είτε αιτιολογημένη απόφαση σύμφωνα με τα άρθρα 22 και 86, καθώς και το παράρτημα ΙΧ του Κανονισμού Υπηρεσιακής Κατάστασης. Οι αποφάσεις που επιβάλλουν πειθαρχικές ή χρηματικές κυρώσεις κοινοποιούνται στον ενδιαφερόμενο και ανακοινώνονται, προς ενημέρωση, στα λοιπά θεσμικά όργανα και στο Ελεγκτικό Συνέδριο."

(30) Στο άρθρο 116, η παράγραφος 1 αντικαθίσταται ως εξής:

"1. Οι συμβάσεις ακινήτων έχουν ως αντικείμενο την αγορά, την εμφύτευση, την επικαρπία, τη χρηματοδοτική μίσθωση, την απλή μίσθωση ή τη μίσθωση-πώληση, με ή χωρίς δικαίωμα προαίρεσης για αγορά, γηπέδων, κτιρίων ή άλλων ακινήτων."

(31) Στην παράγραφο 3 του άρθρου 118, η δεύτερη περίοδος του πρώτου εδαφίου αντικαθίσταται ως εξής:

"Είναι δε υποχρεωτική για τις συμβάσεις των οποίων το προεκτιμώμενο ύψος είναι ίσο ή ανώτερο των κατώτατων ορίων που καθορίζονται στα στοιχεία α) και γ) της παραγράφου 1 του άρθρου 158, και στο στοιχείο β) της παραγράφου 1 του άρθρου 158 για τις συμβάσεις έρευνας και ανάπτυξης που απαριθμούνται στην κατηγορία 8 του παραρτήματος ΙΙΑ της οδηγίας 2004/18/ΕΚ, με επιφύλαξη για τις συμβάσεις που συνάπτονται μετά από διαδικασία με διαπραγμάτευση κατά το άρθρο 126."

(32) Στην παράγραφο 1 του άρθρου 119, το στοιχείο β) αντικαθίσταται ως εξής:

“β) την ετήσια δημοσίευση καταλόγου αναδόχων, με προσδιορισμό του αντικειμένου και του ύψους των συμβάσεων που ανατέθηκαν, εφόσον η αξία τους είναι ίση ή ανώτερη των 25 000 ευρώ.”

(33) Στην παράγραφο 1 του άρθρου 126, το δεύτερο εδάφιο τροποποιείται ως εξής:

“Ακόμη, οι αναθέτουσες αρχές είναι δυνατόν να προσφεύγουν στη διαδικασία με διαπραγμάτευση χωρίς να προηγείται δημοσίευση προκήρυξης διαγωνισμού και για τις συμβάσεις με ύψος κατώτερο ή ίσο των 60 000 ευρώ.”

(34) Στην παράγραφο 1 του άρθρου 127 προστίθενται τα ακόλουθα στοιχεία στ) και ζ):

“στ) για τις υπηρεσίες έρευνας και ανάπτυξης πέραν εκείνων από τις οποίες τα κέρδη ανήκουν αποκλειστικά στην αναθέτουσα αρχή προς χρήση για την διεκπεραίωση των δικών της δραστηριοτήτων, υπό τον όρο ότι η παρεχόμενη υπηρεσία ανταμείβεται πλήρως από την αναθέτουσα αρχή·

ζ) για τις συμβάσεις παροχής υπηρεσιών με σκοπό την αγορά, ανάπτυξη, παραγωγή ή συμπαραγωγή προγραμμάτων προς μετάδοση από ραδιοτηλεοπτικούς σταθμούς, καθώς και για τις συμβάσεις διάθεσης χρόνου μετάδοσης.”

(35) Η παράγραφος 1 του άρθρου 128 αντικαθίσταται από το ακόλουθο κείμενο:

“1. Η πρόσκληση εκδήλωσης ενδιαφέροντος συνιστά τρόπο προεπιλογής των υποψηφίων που θα προσκληθούν να υποβάλουν προσφορά κατά τις μελλοντικές κλειστές διαδικασίες για συμβάσεις ύψους ανώτερου των 60 000 ευρώ, με την επιφύλαξη των άρθρων 126 και 127.”

(36) Το άρθρο 129 αντικαθίσταται από το ακόλουθο κείμενο:

“Άρθρο 129 Συμβάσεις μικρού ύψους (άρθρο 91 του Δημοσιονομικού Κανονισμού)

1. Διαδικασία με διαπραγμάτευση με τουλάχιστον πέντε υποψήφιους είναι δυνατόν να χρησιμοποιείται για συμβάσεις με ύψος κατώτερο ή ίσο των 60.000 ευρώ.Εάν, μετά τις διαπραγματεύσεις με τους υποψήφιους, η αναθέτουσα αρχή λάβει μόνο μία προσφορά, έγκυρη από διοικητική και τεχνική άποψη, η σύμβαση είναι δυνατόν να ανατεθεί σε αυτή, υπό τον όρο ότι ικανοποιούνται τα κριτήρια ανάθεσης.

2. Για συμβάσεις με ύψος κατώτερο ή ίσο των 25 000 ευρώ, είναι δυνατόν να χρησιμοποιηθεί η διαδικασία στην οποία αναφέρεται η παράγραφος 1 με τη συμμετοχή τουλάχιστον τριών υποψηφίων.

3. Οι συμβάσεις ύψους κατώτερου ή ίσου των 3 500 ευρώ είναι δυνατόν να αποτελέσουν το αντικείμενο και μιας μόνο προσφοράς.

4. Οι πληρωμές στο πλαίσιο δαπανών ύψους κατώτερου ή ίσου των 200 ευρώ είναι δυνατόν να αποτελέσουν απλώς πληρωμές με εξόφληση τιμολογίων, χωρίς να προηγηθεί έγκριση προσφοράς.”

(37) Στο άρθρο 130 προστίθεται η νέα παράγραφος 6:

“6. Για τις συμβάσεις ύψους κατώτερου των 60 000 ευρώ, η αναθέτουσα αρχή είναι δυνατόν να περιορίσει το περιεχόμενο των εγγράφων που αναφέρονται στην πρόσκληση υποβολής προσφοράς στα απολύτως απαραίτητα.”

(38) Το άρθρο 134 τροποποιείται ως εξής:

α) Στην παράγραφο 2, το δεύτερο εδάφιο απαλείφεται.

β) Προστίθεται η ακόλουθη παράγραφος 2α:

“2α. Η αναθέτουσα αρχή είναι δυνατόν, ανάλογα με την αξιολόγηση κινδύνων που πραγματοποιεί, να ζητήσει από τους υποψήφιους και προσφέροντες να καταθέσουν υπεύθυνη δήλωση, με τη δέουσα υπογραφή και ημερομηνία, όπου να δηλώνουν ότι δεν εμπίπτουν σε καμία από τις περιπτώσεις στις οποίες αναφέρονται τα άρθρα 93 και 94 του Δημοσιονομικού Κανονισμού, εφόσον πρόκειται για:

i) συμβάσεις ανατιθέμενες από τα θεσμικά όργανα για δικό τους λογαριασμό, και με ύψος κατώτερο των κατώτατων ορίων που καθορίζονται στο άρθρο 158·

ii) συμβάσεις ανατιθέμενες στον τομέα των εξωτερικών ενεργειών, κατά τον τίτλο ΙΙΙ, μέρος II των ΚΕ.

Ωστόσο, οσάκις η αναθέτουσα αρχή αποφασίζει να ζητήσει την ως άνω δήλωση, ή οσάκις πρόκειται για συμβάσεις ανατιθέμενες στον τομέα των εξωτερικών ενεργειών, και με ύψος ανώτερο των ανώτατων ορίων που καθορίζονται στο άρθρο 241 παρ. 1 στοιχείο α), στο άρθρο 243 παρ. 1 στοιχείο α) ή στο άρθρο 245 παρ. 1 στοιχείο α), ο προσφέρων στον οποίο πρόκειται να ανατεθεί η σύμβαση παρέχει, εντός προθεσμίας τιθέμενης από την αναθέτουσα αρχή, αποδεικτικά στοιχεία που επιβεβαιώνουν την αρχική του υπεύθυνη δήλωση.”

γ) Προστίθεται η ακόλουθη παράγραφος 5:

“5. Η αναθέτουσα αρχή είναι δυνατόν να απαλλάξει τον υποψήφιο ή προσφέροντα από την υποχρέωση να υποβάλει τα αποδεικτικά στοιχεία στα οποία αναφέρονται οι παράγραφοι 1 και 2, εφόσον τα στοιχεία αυτά έχουν ήδη υποβληθεί σε αυτήν για τους σκοπούς άλλης διαδικασίας ανάθεσης, και υπό τον όρο ότι δεν έχουν εκδοθεί με ημερομηνία παλαιότερη των έξι μηνών.Στην περίπτωση αυτή, ο υποψήφιος ή προσφέρων δηλώνει υπεύθυνα ότι τα εν λόγω αποδεικτικά στοιχεία έχουν ήδη υποβληθεί σε παλαιότερη διαδικασία, επιβεβαιώνει δε ότι εξακολουθούν να ισχύουν και ότι δεν έχουν επέλθει μεταβολές στην κατάστασή του.”

(39) Το άρθρο 135 τροποποιείται ως εξής:

α) Η παράγραφος 2 αντικαθίσταται ως εξής:

“2. Τα κριτήρια επιλογής εφαρμόζονται σε κάθε διαδικασία ανάθεσης σύμβασης με σκοπό την αξιολόγηση της οικονομικής, χρηματοδοτικής, τεχνικής και επαγγελματικής ικανότητας του υποψήφιου ή προσφέροντα.Η αναθέτουσα αρχή είναι δυνατόν να καθορίσει ελάχιστα επίπεδα ικανότητας κάτω των οποίων δεν είναι δυνατόν να προκρίνει υποψηφίους.”

β) Η παράγραφος 6 αντικαθίσταται ως εξής:

“6. Η αναθέτουσα αρχή είναι δυνατόν, ανάλογα με την αξιολόγηση κινδύνων που πραγματοποιεί, να αποφασίσει να μη ζητήσει από τους υποψήφιους ή προσφέροντες αποδεικτικά στοιχεία της οικονομικής, χρηματοδοτικής, τεχνικής και επαγγελματικής ικανότητάς τους, εφόσον πρόκειται για:

α) συμβάσεις ανατιθέμενες από τα θεσμικά όργανα για δικό τους λογαριασμό, και με ύψος κατώτερο ή ίσο των 60 000 ευρώ·

β) συμβάσεις ανατιθέμενες στον τομέα των εξωτερικών ενεργειών, με ύψος κατώτερο των κατώτατων ορίων που καθορίζονται στο άρθρο 241 παρ. 1 στοιχείο α), στο άρθρο 243 παρ. 1 στοιχείο α) ή στο άρθρο 245 παρ. 1 στοιχείο α).

Οσάκις η αναθέτουσα αρχή αποφασίζει να μη ζητήσει από τους υποψήφιους ή προσφέροντες αποδεικτικά στοιχεία της οικονομικής, χρηματοδοτικής, τεχνικής και επαγγελματικής ικανότητάς τους, δεν είναι δυνατόν να πραγματοποιηθεί προχρηματοδότηση ή ενδιάμεση πληρωμή. Ωστόσο, προχρηματοδότηση είναι δυνατή εφόσον κατατεθεί ισόποση χρηματική εγγύηση.”

(40) Στην παράγραφο 1 του άρθρου 138, η πρώτη περίοδος αντικαθίσταται ως εξής:

“1. Βάσει της καταλληλότητας των υποψηφίων που δεν έχουν αποκλεισθεί από τη συμμετοχή στη διαδικασία ανάθεσης σύμβασης ή από την ανάθεση σύμβασης, οι συμβάσεις ανατίθενται με έναν από τους ακόλουθους τρόπους:”

(41) Στην παράγραφο 2 του άρθρου 145, το πρώτο εδάφιο αντικαθίσταται ως εξής:

“Οσάκις το ύψος της σύμβασης υπερβαίνει το κατώτατο όριο που καθορίζεται στο άρθρο 129 παρ. 1, ο αρμόδιος διατάκτης διορίζει επιτροπή αποσφράγισης των προσφορών.”

(42) Στην παράγραφο 1 του άρθρου 146, το δεύτερο εδάφιο αντικαθίσταται ως εξής:

“Η εν λόγω επιτροπή διορίζεται από τον αρμόδιο διατάκτη και έχει ως αποστολή τη διατύπωση συμβουλευτικής γνώμης σχετικά με τις συμβάσεις ύψους ανώτερου του κατώτατου ορίου που προβλέπεται στο άρθρο 129 παράγραφος 1.”

(43) Στην παράγραφο 2 του άρθρου 151, το πρώτο εδάφιο τροποποιείται ως εξής:

“2. Είναι δυνατόν να συσταθεί σταδιακά, με παρακράτηση επί των πραγματοποιούμενων πληρωμών, εγγύηση ύψους μεταξύ 5% και 10 % επί του συνολικού ύψους της σύμβασης.”

(44) Στο πρώτο εδάφιο του άρθρου 152 προστίθεται η ακόλουθη περίοδος:

“Ωστόσο, οσάκις ανάδοχος είναι δημόσια οντότητα, ο διατάκτης είναι δυνατόν, βάσει της αξιολόγησης κινδύνων που πραγματοποιεί, να παραιτηθεί από την απαίτηση αυτή.”

(45) Στο άρθρο 162, το στοιχείο α) αντικαθίσταται ως εξής:

"α) είτε ένας ευρωπαϊκός οργανισμός με αποστολή την εκπαίδευση, την κατάρτιση, την ενημέρωση, την καινοτομία ή την έρευνα και τη μελέτη των ευρωπαϊκών πολιτικών, καθώς και κάθε δραστηριότητα που συμβάλλει στην προώθηση της ιθαγένειας, είτε ένας ευρωπαϊκός οργανισμός τυποποίησης·"

(46) Στο άρθρο 164 προστίθενται οι ακόλουθες νέες παράγραφοι 1α και 1β:

“1α. Η συμφωνία/σύμβαση επιχορήγησης είναι δυνατόν να προβλέπει τους κανόνες και τις προθεσμίες αναστολής κατά το άρθρο 183.

1β. Για τις επιχορηγήσεις με ύψος κατώτερο ή ίσο των 25 000 ευρώ, ο διατάκτης είναι δυνατόν να συμπεριλάβει στη συμφωνία/σύμβαση επιχορήγησης από τα στοιχεία της παραγράφου 1 μόνο εκείνα που θεωρεί απολύτως απαραίτητα.”

(47) Στο άρθρο 165 προστίθεται η ακόλουθη παράγραφος:

“3. Στην περίπτωση των λειτουργικών επιχορηγήσεων προς οργανισμούς που επιδιώκουν σκοπούς γενικού ευρωπαϊκού ενδιαφέροντος, η Επιτροπή έχει το δικαίωμα να ανακτήσει το ποσοστό επί των ετήσιων κερδών που αντιστοιχεί στην κοινοτική συνεισφορά στον προϋπολογισμό λειτουργίας του εκάστοτε οργανισμού οσάκις ο οργανισμός αυτός χρηματοδοτείται και από δημόσιους φορείς, οι οποίοι επίσης πρέπει να ανακτούν το ποσοστό επί των ετήσιων κερδών που αντιστοιχεί στη συνεισφορά τους. Για τους σκοπούς του υπολογισμού του προς ανάκτηση ποσού, δεν λαμβάνεται υπόψη το ποσοστό που αντιστοιχεί στις συνεισφορές σε είδος στον προϋπολογισμό λειτουργίας.”

(48) Στην παράγραφο 1 του άρθρου 168, το στοιχείο γ) αντικαθίσταται ως εξής:

“γ) προς όφελος οργανισμών που βρίσκονται σε κατάσταση μονοπωλίου, εκ των πραγμάτων ή εκ του νόμου, με τη δέουσα αιτιολόγηση στην αντίστοιχη απόφαση χρηματοδότησης·”

(49) Το άρθρο 172 τροποποιείται ως εξής:

α) Στην παράγραφο 2, η πρώτη περίοδος αντικαθίσταται από την ακόλουθη:

“2. Ο αρμόδιος διατάκτης είναι δυνατόν να αποδεχθεί και προχρηματοδότηση σε είδος.”

β) Προστίθεται η ακόλουθη παράγραφος 3:

“3. Για επιχορηγήσεις με συνολικό ύψος κατώτερο ή ίσο των 25 000 ευρώ, ο αρμόδιος διατάκτης είναι δυνατόν, ανάλογα με την αξιολόγηση κινδύνων που πραγματοποιεί, να παραιτηθεί από την απαίτηση τεκμηρίωσης κατά την παράγραφο 1."

(50) Το άρθρο 173 τροποποιείται ως εξής:

α) Η παράγραφος 2 αντικαθίσταται ως εξής:

"2. Η αίτηση επιτρέπει να καταδειχθεί η νομική υπόσταση και η χρηματοδοτική και επιχειρησιακή ικανότητα του αιτούντος να φέρει σε πέρας την προτεινόμενη ενέργεια ή πρόγραμμα εργασίας, με την επιφύλαξη των διατάξεων του άρθρου 176 παράγραφος 4.Προς τούτο, ο διατάκτης ζητεί υπεύθυνη δήλωση από τους δυνητικούς δικαιούχους. Για τις αιτήσεις επιχορήγησης ύψους ανώτερου των 25.000 ευρώ, στην αίτηση επισυνάπτονται επίσης: ο λογαριασμός εσόδων/εξόδων, ο ισολογισμός του τελευταίου οικονομικού έτους που έκλεισε και κάθε άλλο δικαιολογητικό που ζητείται στην πρόσκληση υποβολής προτάσεων, ανάλογα με την αξιολόγηση κινδύνων που πραγματοποιείται από τον αρμόδιο διατάκτη με δική του ευθύνη."

β) H παράγραφος 4 τροποποιείται ως εξής:

i) Το πρώτο εδάφιο αντικαθίσταται ως εξής:

"4. Οσάκις η αίτηση αναφέρεται σε επιχορήγηση ενέργειας που υπερβαίνει τα 750 000 ευρώ, ή λειτουργική επιχορήγηση που υπερβαίνει τα 100 000 ευρώ, η αίτηση αυτή συνοδεύεται από έκθεση εξωτερικού λογιστικού ελέγχου εκ μέρους εγκεκριμένου λογιστή. Η έκθεση αυτή πιστοποιεί τους λογαριασμούς του τελευταίου οικονομικού έτους για το οποίο υπάρχουν στοιχεία."

ii) Το πέμπτο εδάφιο αντικαθίσταται ως εξής:“Ο αρμόδιος διατάκτης μπορεί, ανάλογα με την αξιολόγηση κινδύνων που πραγματοποιεί, να παραιτηθεί από την απαίτηση εξωτερικού λογιστικού ελέγχου έναντι των δικαιούχων που έχουν αναλάβει από κοινού και εις ολόκληρον ευθύνες, στην περίπτωση συμφωνιών/συμβάσεων με περισσότερους του ενός δικαιούχους.”

iii) Προστίθεται το ακόλουθο έκτο εδάφιο:“Το πρώτο εδάφιο δεν ισχύει για τους δημόσιους οργανισμούς, τα εκπαιδευτικά ιδρύματα και τους διεθνείς οργανισμούς στους οποίους αναφέρεται το άρθρο 43 παρ. 2."

(51) Το πρώτο εδάφιο της παραγράφου 4 του άρθρου 176 αντικαθίσταται ως εξής:

"4. Η επαλήθευση της χρηματοδοτικής ικανότητας σύμφωνα με την παράγραφο 3 δεν ισχύει για τα φυσικά πρόσωπα που λαμβάνουν υποτροφία σπουδών, για τους δημόσιους οργανισμούς, για τα εκπαιδευτικά ιδρύματα και για τους διεθνείς οργανισμούς του άρθρου 43 παρ. 2.”

(52) Το άρθρο 179 αντικαθίσταται από το ακόλουθο κείμενο:

"Άρθρο 179 Ενημέρωση των αιτούντων (Άρθρο 116 του Δημοσιονομικού Κανονισμού)

Η ενημέρωση των αιτούντων γίνεται το ταχύτερο δυνατόν, και σε κάθε περίπτωση εντός 15 ημερολογιακών ημερών από την κοινοποίηση στους δικαιούχους της απόφασης χρηματοδότησης."

(53) Στο άρθρο 180, η παράγραφος 1 τροποποιείται ως εξής:

"1. Για κάθε επιχορήγηση, και οσάκις η προχρηματοδότηση υποδιαιρείται, κάθε νέα πληρωμή υπόκειται στον όρο της απορρόφησης κάθε προηγούμενης προχρηματοδότησης. Οσάκις η απορρόφηση αυτή δεν είναι πλήρης, για τον υπολογισμό του ύψους της νέας πληρωμής λαμβάνεται υπόψη ο βαθμός εκτέλεσης της σύμβασης επιχορήγησης. Ως δικαιολογητικό για κάθε νέα πληρωμή υποβάλλεται η αναλυτική κατάσταση εξόδων του δικαιούχου."

(54) Το άρθρο 182 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

"1. Ο αρμόδιος διατάκτης είναι δυνατόν να ζητήσει από τον δικαιούχο να καταθέσει εκ των προτέρων εγγύηση καλύπτουσα το ποσό της προχρηματοδότησης, με σκοπό τον περιορισμό των χρηματοδοτικών κινδύνων που συνδέονται με την καταβολή της προχρηματοδότησης."

β) Στην παράγραφο 2, το πρώτο εδάφιο αντικαθίσταται ως εξής:

“2. Οσάκις η προχρηματοδότηση υπερβαίνει το 80% του συνολικού ύψους της επιχορήγησης και τα 60 000 ευρώ, απαιτείται η κατάθεση εγγύησης.”

(55) Τα άρθρα 195, 196, 197, 198, 200 και 202 απαλείφονται.

(56) Το άρθρο 211 αντικαθίσταται από το ακόλουθο κείμενο:

"Άρθρο 211Συμφωνία λογαριασμών (Άρθρο 135 του Δημοσιονομικού Κανονισμού)

1. Τα δεδομένα του βιβλίου απογραφής διατηρούνται και οργανώνονται κατά τρόπο που να τεκμηριώνει το περιεχόμενο κάθε λογαριασμού που περιλαμβάνεται στο ισοζύγιο του καθολικού.

2. Όσον αφορά το βιβλίο απογραφής των περιουσιακών στοιχείων, εφαρμόζονται οι διατάξεις των άρθρων 220 έως 227."

(57) Το άρθρο 212 απαλείφεται.

(58) Στο άρθρο 213 προστίθεται η ακόλουθη παράγραφος 3:

"3. Οι λογιστικοί κανόνες που υιοθετούνται δυνάμει του άρθρου 133 του Δημοσιονομικού Κανονισμού εξειδικεύουν τους κανόνες μετατροπής και επανεκτίμησης που είναι αναγκαίοι για τους σκοπούς της λογιστικής βάσει της αυτοτέλειας των οικονομικών ετών."

(59) Το άρθρο 222 αντικαθίσταται από το ακόλουθο κείμενο:

"Άρθρο 222 Εγγραφές των περιουσιακών στοιχείων στο βιβλίο απογραφής (Άρθρο 138 του Δημοσιονομικού Κανονισμού)

Εγγράφονται στο βιβλίο απογραφής και καταχωρούνται στους λογαριασμούς παγίων στοιχείων ενεργητικού όλα τα περιουσιακά στοιχεία τα οποία αγοράζονται για περίοδο χρήσης μεγαλύτερη του έτους, δεν είναι αναλώσιμα και των οποίων η τιμή κτήσης ή κόστους είναι μεγαλύτερη εκείνης που προσδιορίζεται με τους λογιστικούς κανόνες του άρθρου 133 του Δημοσιονομικού Κανονισμού."

(60) Στο άρθρο 240, η παράγραφος 1 αντικαθίσταται ως εξής:

"1. Η προκήρυξη προκαταρκτικής ενημέρωσης για τις διεθνείς προσκλήσεις υποβολής προσφορών αποστέλλεται στην Υπηρεσία Επισήμων Εκδόσεων των Ευρωπαϊκών Κοινοτήτων το ταχύτερο δυνατόν, για τις συμβάσεις προμηθειών και υπηρεσιών, και τα ταχύτερο δυνατόν μετά την απόφαση έγκρισης του προγράμματος για τις συμβάσεις έργων."

(61) Το άρθρο 241 τροποποιείται ως εξής:

α) Η παράγραφος 1 τροποποιείται ως εξής:

i) Στο πρώτο εδάφιο, το στοιχείο α) αντικαθίσταται από το ακόλουθο:

"α) συμβάσεις ύψους ίσου ή ανώτερου των 200 000 ευρώ: διεθνής πρόσκληση υποβολής προσφορών, κλειστής διαδικασίας, κατά την έννοια του άρθρου 122 παρ. 2 και του στοιχείου α) της παραγράφου 2 του άρθρου 240·"

ii) Το δεύτερο εδάφιο αντικαθίσταται από το ακόλουθο:“Συβάσεις ύψους ίσου ή κατώτερου των 5 000 ευρώ είναι δυνατόν να ανατίθενται σε μία και μοναδική προσφορά.”

β) Στην παράγραφο 2 προστίθεται το ακόλουθο εδάφιο:“Εάν ο αριθμός των υποψηφίων που ικανοποιούν τα κριτήρια επιλογής ή τις ελάχιστες ικανότητες είναι μικρότερος του ελάχιστου αριθμού στον οποίο αναφέρεται το πρώτο εδάφιο, η αναθέτουσα αρχή είναι δυνατόν να καλέσει να υποβάλουν προσφορά μόνο εκείνους τους υποψήφιους που ικανοποιούν τα ως άνω κριτήρια.”

γ) Η παράγραφος 3 αντικαθίσταται από την ακόλουθη:

"3. Στη διαδικασία στην οποία αναφέρεται το στοιχείο β) της παραγράφου 1, η αναθέτουσα αρχή καταρτίζει κατάλογο με τουλάχιστον τρεις προσφέροντες, της επιλογής της. Η διαδικασία αυτή περιλαμβάνει και περιορισμένο ανταγωνισμό, χωρίς δημοσίευση προκήρυξης διαγωνισμού, αποκαλείται δε διαδικασία με διαπραγμάτευση με ανταγωνιστικό χαρακτήρα και δεν εμπίπτει στο άρθρο 124.Η αποσφράγιση και η αξιολόγηση των προσφορών γίνεται από κριτική επιτροπή, η οποία διαθέτει την αναγκαία τεχνική και διοικητική εμπειρογνωμοσύνη. Τα μέλη της επιτροπής αυτής οφείλουν να υπογράφουν δήλωση αμεροληψίας.Εάν, μετά τις διαπραγματεύσεις με τους προσφέροντες, η αναθέτουσα αρχή λάβει μόνο μία προσφορά, έγκυρη από διοικητική και τεχνική άποψη, η σύμβαση είναι δυνατόν να ανατεθεί στον αντίστοιχο προσφέροντα, υπό τον όρο ότι ικανοποιούνται τα κριτήρια ανάθεσης.”

(62) Το άρθρο 242 τροποποιείται ως εξής:

α) Η παράγραφος 1 τροποποιείται ως εξής:

i) Στο πρώτο εδάφιο, η πρώτη περίοδος αντικαθίσταται ως εξής:

"1. Για τις συμβάσεις υπηρεσιών, οι αναθέτουσες αρχές είναι δυνατόν να προσφύγουν στη διαδικασία με διαπραγμάτευση βάσει μιας και μόνης προσφοράς στις ακόλουθες περιπτώσεις:"

ii) Στο πρώτο εδάφιο προστίθεται το ακόλουθο στοιχείο ζ):

“ζ) οσάκις έχει αποτύχει απόπειρα εφαρμογής της διαδικασίας με διαπραγμάτευση ανταγωνιστικού χαρακτήρα μετά την άκαρπη χρήση σύμβασης-πλαισίου. Στην περίπτωση αυτή, και αφού ακυρωθεί η διαδικασία με διαπραγμάτευση ανταγωνιστικού χαρακτήρα, η αναθέτουσα αρχή είναι δυνατόν να διαπραγματευθεί με ένα ή περισσότερους προσφέροντες της επιλογής της, μεταξύ εκείνων που ανταποκρίθηκαν στην πρόσκληση υποβολής προσφορών, αρκεί να μη μεταβληθούν ουσιωδώς οι αρχικοί όροι της σύμβασης.”

iii) Προστίθεται το ακόλουθο εδάφιο:"Οσάκις αναθέτουσα αρχή δεν είναι η Επιτροπή, η διαδικασία με διαπραγμάτευση υπόκειται στην εκ των προτέρων συγκατάθεση του αρμόδιου διατάκτη."

β) Στην παράγραφο 2, το στοιχείο β) και η τελευταία περίοδος αντικαθίστανται ως εξής:

"β) πρόσθετες υπηρεσίες που συνίστανται στην επανάληψη παρόμοιων υπηρεσιών που είχαν ανατεθεί στον ανάδοχο της αρχικής σύμβασης, υπό τον όρο ότι:

i) η ανάθεση της αρχικής σύμβασης είχε αποτελέσει το αντικείμενο προκήρυξης διαγωνισμού, και ότι η δυνατότητα προσφυγής στη διαδικασία με διαπραγμάτευση για τις νέες προς παροχή υπηρεσίες και το προεκτιμώμενο κόστος τους αναφέρονταν σαφώς στη δημοσιευθείσα προκήρυξη της αρχικής σύμβασης·

ii) η επέκταση της σύμβασης γίνεται μία και μοναδική φορά, και τούτο για ποσό και για διάρκεια που δεν υπερβαίνουν το ποσό και τη διάρκεια της αρχικής σύμβασης.”

(63) Το άρθρο 243 τροποποιείται ως εξής:

α) Η παράγραφος 1 τροποποιείται ως εξής:

i) Στο πρώτο εδάφιο, τα στοιχεία α) και β) αντικαθίστανται από τα ακόλουθα:

"α) συμβάσεις ύψους ίσου ή ανώτερου των 150 000 ευρώ: διεθνής πρόσκληση υποβολής προσφορών, ανοικτής διαδικασίας, κατά την έννοια του άρθρου 122 παρ. 2 και του στοιχείου α) της παραγράφου 2 του άρθρου 240·

β) συμβάσεις ύψους ίσου ή ανώτερου των 30 000 ευρώ, αλλά κατώτερου των 150 000 ευρώ: ανοικτή πρόσκληση υποβολής προσφορών, σε τοπικό επίπεδο, κατά την έννοια του άρθρου 122 παρ. 2 και του στοιχείου β) της παραγράφου 2 του άρθρου 240·”

ii) Το δεύτερο εδάφιο αντικαθίσταται με το ακόλουθο:“Συμβάσεις ύψους κατώτερου ή ίσου των 5 000 ευρώ είναι δυνατόν να ανατεθούν βάσει και μιας μόνο προσφοράς.”

β) Η παράγραφος 2 αντικαθίσταται ως εξής:

“2. Στη διαδικασία στην οποία αναφέρεται το στοιχείο γ) της παραγράφου 1, η αναθέτουσα αρχή καταρτίζει κατάλογο με τουλάχιστον τρεις προσφέροντες, της επιλογής της. Η διαδικασία αυτή περιλαμβάνει και περιορισμένο ανταγωνισμό, χωρίς δημοσίευση προκήρυξης διαγωνισμού, αποκαλείται δε διαδικασία με διαπραγμάτευση με ανταγωνιστικό χαρακτήρα και δεν εμπίπτει στο άρθρο 124.Η αποσφράγιση και η αξιολόγηση των προσφορών γίνεται από κριτική επιτροπή, η οποία διαθέτει την αναγκαία τεχνική και διοικητική εμπειρογνωμοσύνη. Τα μέλη της επιτροπής αυτής οφείλουν να υπογράφουν δήλωση αμεροληψίας.Εάν, μετά τις διαπραγματεύσεις με τους προμηθευτές, η αναθέτουσα αρχή λάβει μόνο μία προσφορά, έγκυρη από διοικητική και τεχνική άποψη, η σύμβαση είναι δυνατόν να ανατεθεί στον αντίστοιχο προμηθευτή, υπό τον όρο ότι ικανοποιούνται τα κριτήρια ανάθεσης.”

(64) Η παράγραφος 1 του άρθρου 244 τροποποιείται ως εξής:

α) Στο πρώτο εδάφιο, η πρώτη περίοδος αντικαθίσταται με την ακόλουθη:"Οι συμβάσεις προμηθειών είναι δυνατόν να ανατίθενται με διαδικασία με διαπραγμάτευση βάσει μιας και μόνης προσφοράς στις ακόλουθες περιπτώσεις:"

β) Προστίθεται το ακόλουθο στοιχείο ε):

“ε) οσάκις απέτυχαν δύο απόπειρες εφαρμογής της διαδικασίας με διαπραγμάτευση ανταγωνιστικού χαρακτήρα, δηλαδή οσάκις δεν υπεβλήθη καμία προσφορά έγκυρη από άποψη διοικητική και τεχνική, ή που να αξίζει να επιλεγεί από άποψη ποιότητας και/ή οικονομική. Στην περίπτωση αυτή, και αφού ακυρωθεί η διαδικασία με διαπραγμάτευση ανταγωνιστικού χαρακτήρα, η αναθέτουσα αρχή είναι δυνατόν να διαπραγματευθεί με ένα ή περισσότερους προσφέροντες της επιλογής της, μεταξύ εκείνων που ανταποκρίθηκαν στην πρόσκληση υποβολής προσφορών, αρκεί να μη μεταβληθούν ουσιωδώς οι αρχικοί όροι της σύμβασης.”

γ) Προστίθεται το ακόλουθο εδάφιο:"Οσάκις αναθέτουσα αρχή δεν είναι η Επιτροπή, η προσφυγή στη διαδικασία με διαπραγμάτευση υπόκειται στην εκ των προτέρων συγκατάθεση του αρμόδιου διατάκτη."

(65) Το άρθρο 245 τροποποιείται ως εξής:

α) Η παράγραφος 1 τροποποιείται ως εξής:

i) Στο πρώτο εδάφιο, τα στοιχεία α) και β) αντικαθίστανται από τα ακόλουθα:

“α) συμβάσεις ύψους ίσου ή ανώτερου των 5 000 000 ευρώ:

i) κατ’ αρχήν, διεθνής πρόσκληση υποβολής προσφορών, ανοικτής διαδικασίας, κατά την έννοια των άρθρων 122 παρ. 2 και 240 παρ. 2 στοιχείο α)·

ii) κατ’ εξαίρεσιν, λαμβανομένης υπόψη της ιδιαιτερότητας ορισμένων εργασιών και αφού προηγηθεί η συγκατάθεση του αρμόδιου διατάκτη, εφόσον αναθέτουσα αρχή δεν είναι η Επιτροπή, διεθνής πρόσκληση υποβολής προσφορών, κλειστής διαδικασίας, κατά την έννοια των άρθρων 122 παρ. 2 και 240 παρ. 2 στοιχείο α)·

β) συμβάσεις ύψους ίσου ή ανώτερου των 300 000 ευρώ, αλλά κατώτερου των 5.000.000 ευρώ: ανοικτή πρόσκληση υποβολής προσφορών, σε τοπικό επίπεδο, κατά την έννοια των άρθρων 122 παρ. 2 και 240 παρ. 2 στοιχείο α)·”

ii) Το δευτερο εδάφιο αντικαθίσταται από το ακόλουθο:“Συμβάσεις ύψους κατώτερου ή ίσου των 5.000 ευρώ είναι δυνατόν να ανατεθούν βάσει και μιας μόνο προσφοράς.”

β) Η παράγραφος 2 αντικαθίσταται από την ακόλουθη:

“Στην διαδικασία στην οποία αναφέρεται το στοιχείο γ) της παραγράφου 1, η αναθέτουσα αρχή καταρτίζει κατάλογο με τουλάχιστον τρεις εργολήπτες, της επιλογής της. Η διαδικασία αυτή περιλαμβάνει και περιορισμένο ανταγωνισμό, χωρίς δημοσίευση προκήρυξης διαγωνισμού, αποκαλείται δε διαδικασία με διαπραγμάτευση με ανταγωνιστικό χαρακτήρα και δεν εμπίπτει στο άρθρο 124.Η αποσφράγιση και η αξιολόγηση των προσφορών γίνεται από κριτική επιτροπή, η οποία διαθέτει την αναγκαία τεχνική και διοικητική εμπειρογνωμοσύνη. Τα μέλη της επιτροπής αυτής οφείλουν να υπογράφουν δήλωση αμεροληψίας.Εάν, μετά τις διαπραγματεύσεις με τους εργολήπτες, η αναθέτουσα αρχή λάβει μόνο μία προσφορά, έγκυρη από διοικητική και τεχνική άποψη, η σύμβαση είναι δυνατόν να ανατεθεί στον αντίστοιχο εργολήπτη, υπό τον όρο ότι ικανοποιούνται τα κριτήρια ανάθεσης.”

(66) Στο άρθρο 246, η παράγραφος 1 τροποποιείται ως εξής:

α) Στο πρώτο εδάφιο, η πρώτη περίοδος αντικαθίσταται από την ακόλουθη:"Οι συμβάσεις έργων είναι δυνατόν να ανατίθενται με διαδικασία με διαπραγμάτευση βάσει μιας και μοναδικής προσφοράς στις ακόλουθες περιπτώσεις:”

β) Στο πρώτο εδάφιο προστίθεται το ακόλουθο στοιχείο δ):

“δ) οσάκις απέτυχαν δύο απόπειρες εφαρμογής της διαδικασίας με διαπραγμάτευση ανταγωνιστικού χαρακτήρα, δηλαδή οσάκις δεν υπεβλήθη καμία προσφορά έγκυρη από άποψη διοικητική και τεχνική, ή που να αξίζει να επιλεγεί από άποψη ποιότητας και/ή οικονομική. Στην περίπτωση αυτή, και αφού ακυρωθεί η διαδικασία με διαπραγμάτευση ανταγωνιστικού χαρακτήρα, η αναθέτουσα αρχή είναι δυνατόν να διαπραγματευθεί με ένα ή περισσότερους προσφέροντες της επιλογής της, μεταξύ εκείνων που ανταποκρίθηκαν στην πρόσκληση υποβολής προσφορών, αρκεί να μη μεταβληθούν ουσιωδώς οι αρχικοί όροι της σύμβασης.”

γ) Προστίθεται το ακόλουθο εδάφιο:"Οσάκις αναθέτουσα αρχή δεν είναι η Επιτροπή, η προσφυγή στη διαδικασία με διαπραγμάτευση υπόκειται στην εκ των προτέρων συγκατάθεση του αρμόδιου διατάκτη."

(67) Στο άρθρο 249 προστίθεται η ακόλουθη παράγραφος 6:

"6. Για τις συμβάσεις ύψους κατώτερου του κατώτατου ορίου που καθορίζεται στο άρθρο 241 παρ. 1 στοιχείο α), στο άρθρο 243 παρ. 1 στοιχείο γ) ή στο άρθρο 245 παρ. 1 στοιχείο γ), η αναθέτουσα αρχή είναι δυνατόν να περιορίζει το περιεχόμενο των εγγράφων του διαγωνισμού που συνοδεύουν την πρόσκληση υποβολής προσφορών στα απολύτως απαραίτητα."

(68) Στο άρθρο 250, οι παράγραφοι 3 και 4 αντικαθίστανται ως εξής:

“3. Οσάκις η προχρηματοδότηση υπερβαίνει τα 150 000 ευρώ, απαιτείται η κατάθεση εγγύησης. Ωστόσο, οσάκις ο αντισυμβαλλόμενος είναι δημόσια οντότητα, ο διατάκτης είναι δυνατόν να παραιτηθεί από την απαίτηση εγγύησης, ανάλογα με την αξιολόγηση κινδύνων που πραγματοποιεί.Η εγγύηση ελευθερώνεται σταδιακά, σε συνάρτηση με την εκκαθάριση της προχρηματοδότησης και με αφαίρεση των ενδιάμεσων πληρωμών ή των υπολοίπων που καταβάλλονται στον ανάδοχο σύμφωνα με τους όρους της σύμβασης.

4. Εγγύηση καλής εκτέλεσης είναι δυνατόν να απαιτείται από την αναθέτουσα αρχή για ποσό που καθορίζεται στον φάκελο του διαγωνισμού και αντιστοιχεί το πολύ στο 10% του συνολικού ύψους της σύμβασης.Η εγγύηση αυτή είναι υποχρεωτική άνω των:

i) 345 000 ευρώ, για τις συμβάσεις έργων,

ii) 150 000 ευρώ, για τις συμβάσεις προμηθειών.

Η ως άνω εγγύηση ισχύει τουλάχιστον μέχρι την οριστική παραλαβή των προμηθειών ή των έργων. Σε περίπτωση κακής εκτέλεσης της σύμβασης, καταπίπτει ολόκληρη η εγγύηση αυτή."

(69) Στην παράγραφο 3 του άρθρου 252 προστίθεται το ακόλουθο εδάφιο:

“Ωστόσο, η επιτροπή αξιολόγησης ή η αναθέτουσα αρχή είναι δυνατόν να ζητήσει από τους υποψήφιους ή προσφέροντες την υποβολή πρόσθετων στοιχείων ή τη διευκρίνιση των δικαιολογητικών που έχουν υποβληθεί σύμφωνα με τα κριτήρια επιλογής και αποκλεισμού, και τούτο εντός προθεσμίας που αυτή καθορίζει τηρώντας και την αρχή της ίσης μεταχείρισης.”

(71) Στο άρθρο 257, το στοιχείο γ) αντικαθίσταται από το ακόλουθο:

"η Υπηρεσία Επιλογής Προσωπικού των Ευρωπαϊκών Κοινοτήτων και η Ευρωπαϊκή Σχολή Δημόσιας Διοίκησης, η οποία υπάγεται διοικητικά σε αυτήν, "

(71) Στο άρθρο 260 απαλείφεται το δεύτερο εδάφιο.

(72) Στο άρθρο 262 προστίθεται το ακόλουθο εδάφιο:

“Οι δημοσιονομικές δεσμεύσεις που αντιστοιχούν σε πιστώσεις διοικητικής λειτουργίας κατηγορίας κοινής σε όλους τους τίτλους, και οι οποίες υπόκεινται σε συνολική διαχείριση, είναι δυνατόν να εγγράφονται συνολικά στη λογιστική του προϋπολογισμού βάσει της συνοπτικής ταξινόμησης ανά κατηγορία κατά το άρθρο 27.Οι αντίστοιχες δαπάνες εγγράφονται στις γραμμές κάθε τίτλου του προϋπολογισμού σύμφωνα με την κατανομή που ισχύει και για τις πιστώσεις.”

(73) Στο άρθρο 264 προστίθεται το ακόλουθο εδάφιο:

“Ωστόσο, οσάκις για τις πράξεις σε τρίτες χώρες δεν είναι δυνατή η χρήση καμιάς από τις μορφές εγγύησης μίσθωσης, λόγω προσκομμάτων που απορρέουν από την εθνική νομοθεσία της εκάστοτε τρίτης χώρας, ο διατάκτης είναι δυνατόν να αποδεχθεί άλλη μορφή εγγύησης, υπό τον όρο ότι αυτή εξασφαλίζει ισοδύναμη προστασία των οικονομικών συμφερόντων των Κοινοτήτων.”

(74) Στο άρθρο 271, η παράγραφος 1 αντικαθίσταται από το ακόλουθο κείμενο :

“1. Τα κατώτατα όρια και ποσά που προβλέπονται στα άρθρα 54, 67, 119, 126, 128, 129, 130, 135, 151, 152, 172, 173, 180, 181, 182, 226, 241, 243, 245 και 250 αναπροσαρμόζονται κάθε τρία έτη σε συνάρτηση με τις διακυμάνσεις του δείκτη τιμών καταναλωτή στην Κοινότητα.”

Άρθρο 2

Οι διαδικασίες δημοσίων συμβάσεων και επιχορηγήσεων που άρχισαν πριν από την έναρξη της ισχύος του παρόντος κανονισμού εξακολουθούν να υπάγονται στους κανόνες που ίσχυαν κατά την έναρξη των διαδικασιών αυτών.

Άρθρο 3

Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για την Επιτροπή

Μέλος της Επιτροπής

[1] ΕΕ L 248, 16.9.2002, σ. 1.

[2] ΕΕ L 357, 31.12.2002, σ. 1.

[3] ΕΕ L 134, 30.4.2004, σ. 114.

[4] ΕΕ L 37, 10.2.2005, σ. 14.